qundao/data-zh-poetry huggingface dataset:
余生生还吴门客舍自言为梅花作主人酒间得三绝·其三
作者：施闰章
朝代：明
体裁：七言绝句

花时归客怕花残，烽火漫漫道路难。断送春风多少恨，凭谁留寄一枝看。
余生生还吴门客舍自言为梅花作主人酒间得三绝·其二
作者：施闰章
朝代：明
体裁：七言绝句

遄归见说为梅花，邓尉风光满眼誇。我梦相随便东去，一天花压帽檐斜。
使涂暂归有述
作者：施闰章
朝代：明
体裁：古风

启途星尚烂，夕宿露将漙。遍发苦奔迫，短景天风寒。简书能不畏，侧足私盘桓。忆我出门时，叔病泪阑干。徂化忽三岁，告归良独难。家贫厝浅土，窀穸仍未安。即违负土义，忍无上冢看。谁能在中路，不使哀情殚。独鸟暮求巢，奋飞振羽翰。草木沾霜华，涧道鸣清湍。山川逝何邈，抚膺郁良叹。
使舟暂泊适舅氏诸亲故晤别
作者：施闰章
朝代：明
体裁：七言律诗

欲归不归归梦频，愁见沙头有故人。岁逼江淮帆带雪，途经关塞鬓生尘。天南铜柱遥悬泪，客里梅花早报春。惭负渭阳情倍切，临岐珍重病中身。
使过阳信抱关无吏诸生数辈出尊簋曰吾辈皆诵习先生文章毋庸驿吏也留诗赠之
作者：施闰章
朝代：明
体裁：五言律诗

吏已绝逢迎，人犹识姓名。驱车周四牡，供帐鲁诸生。野馆秋云入，荒城昼柝鸣。艰难看逆旅，一饭重含情。
侍家叔父同诸公集来凤亭
作者：施闰章
朝代：明
体裁：五言律诗

移棹忽闻莺，芳洲此日晴。树阴连野阔，山翠入江明。倚醉亲鱼鸟，行歌答友生。不知春草色，何与故园情。
依水园为刘佩长题
作者：施闰章
朝代：明
体裁：五言律诗

傍池营竹屋，许客定园名。暑日凉侵榻，春风绿满城。林阴馀鹿柴，花尽足莺声。太傅传家旧，应怀别墅情。
侯官留别林涵斋
作者：施闰章
朝代：明
体裁：七言律诗

海隅耆旧不言贫，车骑时时问隐沦。种竹山堂高卧地，杖藜野寺独吟身。自烧紫芋仍留客，閒画沧洲肯赠人。朔雁南云真惜别，相思书札莫辞频。
侵晓怀友
作者：施闰章
朝代：明
体裁：五言绝句

侵晓花光湿，薄寒成早秋。惊心昨夜雨，归客在孤舟。
俞去文寓书见讯兼寄梅都官集
作者：施闰章
朝代：明
体裁：五言律诗

江远离情苦，遗书问讯迟。空惭丛桂树，劳寄宛陵诗。帘捲月来阁，雨鸣泉满池。幽栖多胜事，羡尔北山陲。
俞达夫邀集螺墩
作者：施闰章
朝代：明
体裁：七言律诗

画舫清歌倚洞箫，精庐小阁出山椒。春光到眼忽过半，词客同时屡见招。散马汀洲芳树少，落霞红阁数峰遥。从来宦迹随蓬转，不拟乡愁傍柳条。
信宿吴圣水署中得排律十二韵
作者：施闰章
朝代：明
体裁：五言排律

献赋曾联辔，分符忽转蓬。名追丞相重，地拥霸图雄。指顾凌三岛，沾濡满二东。岳云官舍宿，海色郡楼通。任达存真性，长歌表大风。书藏搜石壁，榻短挂梧桐。司马游方倦，淳于饮未穷。鸡鸣寒月白，酒照夜灯红。咏罢欢呼乱，悲来涕泪同。绨袍真恋恋，车辖恨匆匆。到摘台边菊，归看江上枫。敬亭瞻北海，回首尽空濛。
修复依仁斋纪事
作者：施闰章
朝代：明
体裁：古风

昔明隆万间，讲学崇京师。秣陵实旧京，公卿拥皋比。耿杨湛邹祝，后先辐辏时。主者焦翰撰，坠绪手撑支。延纳如大海，众流为之归。辟宇清凉台，葺馆北山陲。洙泗邈难即，流风俨在兹。翳我先大父，发愤起布衣。抗声相问难，折角群公推。文端肯昵就，欢好兄弟为。依仁有别业，衡宇接耿祠。游处累岁月，当日称陈施。既没则俎豆，从祀主累累。庭宇四五间，逢掖纷追随。典型忽堕地，居守知阿谁。粥屋燔木主，存者字迷离。万事多反覆，遗构委蒿藜。呜呼文端泽，可嗣不可隳。廓清复旧观，大书峙丰碑。努力慎此日，要以千年垂。陵谷改俄顷，天壤馀音徽。酹酒念祖德，踟蹰还涕洟。
候风皖口
作者：施闰章
朝代：明
体裁：古风

积年婴物役，穷老仍修涂。津梁岂不勌，山泽少宁居。溯江汎轻楫，上下随鹥凫。解组宾客散，所携数卷书。坐卧日偃屈，把读忘饥劬。古人涕且笑，去我无须臾。风波信屡淹，羁慵心乍舒。朝蔬饭芦笋，夕馔餐鲟鱼。独歌进卮酒，取欢不取馀。转恨嚣尘间，疲病无时苏。
借书
作者：施闰章
朝代：明
体裁：五言律诗

久客书频借，流观病欲苏。有怀开万古，无赋拟三都。强记浑如梦，多钞自笑愚。军麾纷满眼，谁念尔为儒。
值青州人便走笔寄刘止一·其一
作者：施闰章
朝代：明
体裁：七言绝句

几年高枕卧烟萝，爱客论诗兴若何。旧日何戡无恙否，离亭半曲泪痕多。
值青州人便走笔寄刘止一·其二
作者：施闰章
朝代：明
体裁：七言绝句

北海邮书久寂然，西湖新句独翩翩。最怜龙洞同游处，凿石分题又五年。
倾盖亭·其一
作者：施闰章
朝代：明
体裁：七言绝句

行经河甸复江津，望古长思共语人。多少高车空接轸，昔人倾盖已千春。
倾盖亭·其二
作者：施闰章
朝代：明
体裁：七言绝句

旧迹茫茫古道隅，交欢脱赠道难孤。如何永日高谈处，传记当年片语无。
偕刘润伯舟发东溪
作者：施闰章
朝代：明
体裁：五言律诗

句水新秋涨，孤舟逸兴同。帆高分雁阵，涛响合松风。野店寒烟外，山城夕照中。吴洲行处好，犹未落江枫。
健松斋歌赠同年方渭仁编修
作者：施闰章
朝代：明
体裁：古风

空庭老松攫云雾，一老徘徊朝复暮。借问含情奈若何，主人旧日亲栽树。风尘澒洞横干戈，园馆丘墟穴狐兔。神护鬼呵知是谁，霜皮铁干还如故。先生有子今鹓雏，承明簪笔春华敷。衣冠甲第韦平后，词赋风流扬马徒。此时此树森在眼，回首故园私踟蹰。风木虽悲手泽在，看松不与老人殊。于乎，礧砢神物千年好，方君孺慕天下少。
偶书小斋屋壁
作者：施闰章
朝代：明
体裁：七言律诗

散带狂歌五十春，沧浪终笑未閒身。善忘姓字频询客，惯咏穷愁忌忤人。纵少三山凌海岳，那无十亩长松筠。坐看水际寒云在，白鹭衔鱼过白蘋。
偶书笔工扇
作者：施闰章
朝代：明
体裁：五言律诗

诸葛鼠须笔，宣州夙擅名。到今存旧法，许尔得孤行。传可专毛颖，功优佐墨卿。中书吾老懒，惭负故人情。
偶兴
作者：施闰章
朝代：明
体裁：七言绝句

西江正月早芳菲，开尽桃花满地飞。可怪春花似孤客，一心日夜只思归。
偶同王侍读弘衍庵看海棠即次王韵·其一
作者：施闰章
朝代：明
体裁：七言绝句

频年春事属谁家，送客青门日又斜。烂熳相逢禁不得，凭阑深坐半楼花。
偶同王侍读弘衍庵看海棠即次王韵·其三
作者：施闰章
朝代：明
体裁：七言绝句

老年不许重关情，遮莫韶光过帝城。何事东风太无赖，几人春恨此中生。
偶同王侍读弘衍庵看海棠即次王韵·其二
作者：施闰章
朝代：明
体裁：七言绝句

把酒听莺计已迟，花宫锦树自垂垂。饱看三十年前事，犹记韦公寺里时。
偶同王侍读弘衍庵看海棠即次王韵·其四
作者：施闰章
朝代：明
体裁：七言绝句

干戈休忆蜀川红，携手犹怜一笑同。肠断山园馀老树，丛枝冷亚石阑东。
偶寓秦淮即事·其一
作者：施闰章
朝代：明
体裁：七言绝句

碧水如何不种莲，曲阑凉近白鸥天。故人知我吟还渴，云液分来第二泉。
偶寓秦淮即事·其二
作者：施闰章
朝代：明
体裁：七言绝句

秦淮清浅暗通潮，夜市疏灯见画桥。水榭风多眠复醒，隔溪深柳听吹箫。
偶得玉泉水试敬亭绿雪茶
作者：施闰章
朝代：明
体裁：五言律诗

渴比玉川子，茶思桑苧煎。今朝烹绿雪，山客饷清泉。甘露初尝日，秋兰未放前。官閒饶胜事，心赏向谁传。
偶成
作者：施闰章
朝代：明
体裁：古风

平生金石交，官移自疏阔。势位使之然，不尽由厚薄。岂无鼎食家，车马走相索。磬折不崇朝，黾勉生内怍。冉冉松际萝，飒飒林中箨。高下成菀枯，物情异所托。虽非扬子云，拥书甘寂寞。
偶成·其一
作者：施闰章
朝代：明
体裁：五言律诗

逐逐成何事，劳劳谁共论。微名看穴斗，散帙任风翻。筋力惭人问，驱驰误主恩。退朝清啸得，遮莫掩蓬门。
偶成·其二
作者：施闰章
朝代：明
体裁：五言律诗

敢谓交游薄，逢时自觉难。强吟供物役，冷眼耐人看。老学频知愧，平心得少安。朝朝凭药饵，斟酌当盘餐。
偶至溪园看花
作者：施闰章
朝代：明
体裁：五言律诗

造次风花暖，春光太遽归。才看满眼放，谁促片红飞。身病閒难遂，家园到亦稀。行当就幽兴，散发掩荆扉。
偶过张武承编修有作
作者：施闰章
朝代：明
体裁：七言律诗

帝里张华旧宅存，草堂秋色自山村。皋比坐拥公超市，蒿径深閒仲蔚门。弟子半收天下士，诗书凭送手中樽。高斋退食多清暇，倘抱遗经共讨论。
偶过郑扶九看牡丹
作者：施闰章
朝代：明
体裁：五言律诗

名园连客舍，高士复閒居。春尽芳菲里，天晴烂熳初。试茶丹井水，入馔药渣鱼。随意此终日，狂歌野兴疏。
偶遗阮怀检讨毡褥枉诗为谢笑有此作
作者：施闰章
朝代：明
体裁：七言律诗

客梦初回积雪天，欲眠不寐意难传。千春俯仰催双鬓，万事经营剩两拳。僵比袁安曾独卧，寒知江革旧相怜。何时抱得颜如玉，暖老全胜一束绵。
傅星裔湖舫宴集
作者：施闰章
朝代：明
体裁：七言律诗

客向西湖双眼明，菊花节后正初晴。留人四面山还好，饮马千群水自清。歌管不知斜日下，归舟倒指晚霞生。堤桥陵树秋如许，头白重来无限情。
僧舍题半山画
作者：施闰章
朝代：明
体裁：古风

常爱杜甫阆山句，应结茅斋看青壁。半山纵笔为此图，突见崚嶒倚天石。寒江鼓枻倦游人，秋寺鸣钟独眠客。与君痛饮且还归，四顾茫茫堪眼白。
元夕
作者：施闰章
朝代：明
体裁：七言律诗

燕台夜永鼓逢逢，蜡炬金樽烂熳红。列第侯王灯市里，九衢士女月明中。玉箫偏唱江南曲，火树能禁塞北风。惟有清光无远近，它乡故国此宵同。
元夕行
作者：施闰章
朝代：明
体裁：古风

平生束发初，游戏长河干。渔灯烂蓬荜，春韭成盘餐。鼓击促飞觞，踏歌忘夜阑。烛龙动鳞甲，火树纷琅玕。少年蹴鞠舞，儿女倾城看。喧阗相蹂践，堕钗遗履还。闾巷事琐细，为欢亦多端。此乐如昨日，盛气俄摧残。兵荒廛市改，游子行路难。三年客燕市，两年栖历山。其危如集木，岂曰耽微官。烂熳银花好，临觞忽长叹。所思邈天末，岁月急奔湍。宾御各怀归，四座寂不欢。乃知丝竹音，不解忧人颜。
元夕过朱澹子侍御
作者：施闰章
朝代：明
体裁：五言律诗

今夕人皆醉，情深是此筵。相怜飞动意，不记别离年。漏静孤城外，天寒沧海边。从君看积雪，月出倍婵娟。
元夕送陆纬台归靖江
作者：施闰章
朝代：明
体裁：七言律诗

灯前缓酌未成醺，欲别还留惜袂分。良会共怜花月夜，轻舟惟带阁峰云。簿书满眼妨高卧，鼙鼓三年实饱闻。归去家山閒暂好，吴江春色正氤氲。
元夜过唐耕坞舍人
作者：施闰章
朝代：明
体裁：七言律诗

幽栖草阁接河干，数拟花时问药阑。斗酒坐留镫夕永，孤舟别去雪江寒。白头稍喜亲交健，作客宁辞道路难。翻笑飘蓬多会合，庐峰滕阁倘同看。
元日前两夕次高邮怀李叔则
作者：施闰章
朝代：明
体裁：七言律诗

危樯斗酒不成醺，绮席华灯两地分。隔浦数峰烟外没，过江一鹤月中闻。閒居几岁寻芳草，远别逢春见暮云。那更沧洲怀李白，淮南淮北雪纷纷。
元旦
作者：施闰章
朝代：明
体裁：七言律诗

元旦初逢在帝乡，宵分不寐揽衣裳。江关庾信思千里，岁月扬雄书一床。送腊虚堂残柏酒，朝天瘦马愧鹓行。怪来梅柳无消息，宫树青荧尽雪霜。
元旦发高邮
作者：施闰章
朝代：明
体裁：五言律诗

此日即行役，晨光得乍晴。蓬飞看岁序，星烂启王程。云物嘉祥见，干戈绝徼平。彤庭应受贺，虎拜万方情。
元旦后一日立春初晴
作者：施闰章
朝代：明
体裁：五言律诗

椒花方昨日，雪霁趁芳辰。捲幔明双眼，探梅醉几人。溪山欢献岁，云物解怜春。稍觉东风动，檐前报鹊频。
元旦后二日雪晴
作者：施闰章
朝代：明
体裁：五言律诗

北楼山郭里，积雪晚晴时。川白流澌水，风回冻雀枝。独吟开幔数，饥爨觉烟迟。父老争占岁，声喧土谷祠。
元旦拟早朝
作者：施闰章
朝代：明
体裁：七言律诗

丹阙晨开敞御筵，朝元会好傍炉烟。春回晓日螭廷暖，风细卿云凤阁悬。宵旰勤思荒服外，衣冠拜舞圣人前。称觞进璧浑閒事，共拟南征奏凯篇。
元旦试笔
作者：施闰章
朝代：明
体裁：七言律诗

霁日屠苏暖客筵，岁华良称早春天。鼓钟报曙千门动，剑佩趋朝九陌传。疏节公卿谙故态，惊心梅柳入新年。烽尘倘息吾甘老，梦在双溪叠嶂边。
元旦雪霁试笔
作者：施闰章
朝代：明
体裁：七言律诗

衮衮流光草草身，雪残稍见岁华新。冰花满树初迎日，寒鸟争枝早弄春。万事已拚无长物，百年谁让作閒人。兵荒未静田园稳，匹马愁驱蓟北尘。
先太宜人改葬志感
作者：施闰章
朝代：明
体裁：古风

古者不修墓，矧乃墓屡迁。宅兆苦非所，大事多屯邅。周身未云美，蚁穴突潜穿。惴慄发幽宫，骨朽松根缠。譬人据蒺藜，岂不思细毡。挥泪易狸首，改卜此新阡。山川洵回互，草木亦芊眠。雪晴复暄暖，杲日悬山巅。亲交来会葬，车骑何骈阗。刑牲荐椒酒，林麓累几筵。鸡黍养不逮，椎牛纷徒然。万恨感既往，吞声还涕涟。
先归次乌溪却寄瞿山旌阳客舍
作者：施闰章
朝代：明
体裁：五言律诗

寒天还远道，宿雾间重云。野店人烟少，山亭画角闻。马饥餐落叶，鸦晚噪归群。忽忆同行客，那堪岐路分。
光岳楼
作者：施闰章
朝代：明
体裁：七言律诗

危楼千尺瞰沧溟，泰岱东来作翠屏。拂槛寒星晴历历，侵衣银汉昼泠泠。地连朔雪孤城白，天入齐烟一带青。尊酒未酣人欲散，西风黄鹄度空冥。
光岳楼
作者：施闰章
朝代：明

危楼千尺瞰沧溟，泰岱东来作翠屏。拂槛寒星晴历历，侵衣银汉画泠泠。地连朔雪孤城白，天入齐烟一带青。尊酒未酣人欲散，西风黄鹄度空冥。
入华阳·其一
作者：施闰章
朝代：明
体裁：五言律诗

华阳高百仞，绝顶倦登临。隔岭通文脊，遥峰接武林。雨从山半落，日在谷中阴。却愧苏门啸，空闻鸾凤音。
入华阳·其二
作者：施闰章
朝代：明
体裁：五言律诗

吾宗卜筑好，村舍遍郊原。云气人烟乱，墙阴虎迹存。栽花连栗圃，接水灌茶园。共有羲皇意，深居可闭门。
入夏十日怀周釜山去年此日同泛临江
作者：施闰章
朝代：明
体裁：七言律诗

五马归来卧五湖，今年诗似去年无。萧滩月夜同兰舫，橘圃风亭倒玉壶。官罢青山双屐在，云深沧海片帆孤。吴淞彫瘠重征敛，多恐闾阎病未苏。
入小桃源闻药公将筑精庐于此
作者：施闰章
朝代：明
体裁：五言律诗

地曲山留坞，天驱石作门。何人营竹屋，禅客爱仙源。入谷林泉旷，披云花药繁。隐屏吾儗住，晨夕好相存。
入春
作者：施闰章
朝代：明
体裁：五言律诗

入春雷早发，骤雨涨平沙。地冷鱼依藻，庭空鹤啄花。远闻残笛罢，颓倚接䍦斜。不分清江水，偏涵短鬓华。
入武昌寒溪寺时绿萼梅开徐宁子明府移樽其下
作者：施闰章
朝代：明
体裁：七言律诗

虺虺涧底响轻雷，瑟瑟寒泉石岸回。古寺清阴当昼合，西山爽气自天来。青泥芹引松花饭，绿萼梅倾竹叶杯。晋宋风流遗迹在，春衣欲借薜萝裁。
入西山
作者：施闰章
朝代：明

马首见西山，乘兴陶嘉月。振策峰已纡，扪萝巘逾绝。兰榭耀玉岑，菌阁陵天阙。琪树寒始花，红药蕊初结。披拂散心颜，荣落皆愉悦。暮鸟归岩扉，阴云如积雪。松林息万籁，清响中夜发。樵隐易为欢，市朝性所拙。眷言采芝人，毋使春芳歇。
入西山
作者：施闰章
朝代：明
体裁：古风

马首见西山，乘兴陶嘉月。振策峰已纡，扪萝巘逾绝。兰榭耀玉岑，菌阁陵天阙。琪树寒始花，红药蕊初结。披拂散心颜，荣落皆愉悦。莫鸟归岩扉，阴云如积雪。松林息万籁，清响中夜发。樵隐易为欢，市朝性所拙。眷言采芝人，毋使春芳歇。
全州道中·其一
作者：施闰章
朝代：明
体裁：五言律诗

驿路入樵径，森森古树中。异香群卉杂，深翠众山同。滴幰藤花雨，吹衣松叶风。春光将客意，万里去无穷。
全州道中·其二
作者：施闰章
朝代：明
体裁：五言律诗

途雨行无次，孤村烽火馀。山厨连马枥，官舍夺僧居。树古偏供爨，人稀废趁墟。东西看麦垄，寡妇把犁锄。
公湛言处士方嘉徵义甚高率题奉简
作者：施闰章
朝代：明
体裁：七言绝句

湖阴见说有方干，数就姑山问讲坛。耆旧只今摇落尽，何年执手一相看。
六月十八日为先祖母生辰追悼成篇
作者：施闰章
朝代：明
体裁：古风

商飙忽已至，炎序犹未毕。层城暗朝雾，白日何萧瑟。披衣及明发，追往心憯怛。王母生此辰，百感难具述。嗟予实薄祜，慈亲襁褓失。贫家缺乳媪，坎壈成幼疾。茕茕遭百罹，逝将弃此物。祖母出延陵，天植性蔼吉。提携必在臂，坐抱不离膝。含饴未敢哺，鞠育翻战慄。簪珥尽汤药，中夜起唧唧。三物祷神明，声吞不得出。愿移桑榆年，续我蒲柳质。吾父曾闵徒，定省必周悉。乞母勿太苦，丁宁气呜咽。七岁学画荻，八岁弄纸笔。长跪受孝经，探怀给枣栗。十岁称藐孤，骨瘦见突兀。大母兼怙恃，纤细尽曲折。鸡鸣出汲回，晨炊头不栉。实耻乞邻灯，宵织照寒月。种豆落为箕，种瓜华不实。虫生黄蘖枝，食蘖甘如蜜。十八病且婚，生计日转拙。寒帷膏火明，素壁图书列。坐客饱盘飧，中厨忍饥渴。黾勉逾数载，生儿夸汗血。扶杖哺曾孙，两世心力竭。乙酉乱无象，踯躅弃家室。烽燧明川原，战骨垒丘垤。负母赴深山，喘息气仓卒。是时风雨来，泥滑屡颠蹶。前有蝮蛇冈，后有猛虎穴。母孙但相抱，日落山崒嵂。娇儿忽已殇，衰白肝肠裂。陇坂寒枫林，清霜杂雨雪。古藤花自陨，苍耳子偏结。乱后返敝庐，燐火耀蓬荜。门前新战场，葵藿久芜没。山谷纷伏莽，城郭响觱栗。锦帙代薪炊，青箱贮刍秣。儒冠供厮养，不尔则鞭鞑。苟活昧生理，射策上京阙。奔迫登王程，蓬转不得歇。结绶走幽燕，驱车历楚粤。阊阖高九天，陈情空拂郁。白发已黄泉，游子尚行役。逾年就苫块，罪重痛难割。犹忆岁在寅，休沐值今日。母衰久丧明，孙病亦臲卼。强起奉母觞，举酒含泪啜。哽咽相慰劳，岂谓即永诀。负土非佳城，荒坟寄嵽嵲。卜吉信茫茫，隐忍守故辙。碣石望江东，墟垄邈天末。欲荐一卮酒，游魂悲远别。音容日在眼，梦寐久恍惚。骨肉性缠绵，岁久渐寥阔。孝养愆平生，既往难补缺。冉冉予亦衰，星星垂短发。浮云万里徂，中路何当辍。侧颈望苍苍，举声肠断绝。
六益过署斋得雨止宿·其一
作者：施闰章
朝代：明
体裁：七言绝句

孤城日暮罢登台，江阁炎蒸向水开。正共故人杯在手，南山夜雨过江来。
六益过署斋得雨止宿·其二
作者：施闰章
朝代：明
体裁：七言绝句

天涯将老未归身，同是江湖澹荡人。今夜对眠深剪烛，何年散发共垂纶。
兰言
作者：施闰章
朝代：明
体裁：古风

上林纷玉树，菁葱郁相望。崇台饱清露，花叶多辉光。猗兰乃小草，幽谷含微芳。何当被采掇，目以王者香。取贱岂捐贵，两美终相妨。当门固应锄，侧立私徬徨。
关中房仪凡驾部初令新乡有殊绩及闻李贼陷京师痛哭山中不食死乡人私谥曰贞靖有表忠祠碑敬书短歌其后
作者：施闰章
朝代：明
体裁：古风

文士绾符能杀贼，罢官闻难仍殉国。义愤填膺死独难，吞声绝粒无人识。盲风动地摧山丘，如此孤忠那可得。于乎，鲸鲵得志龙髯悲，正气哀歌又一时。史不特书里有谥，千人堕泪表忠碑。君不闻清渭之涯太华麓，墓上寒猿时夜哭。
兴教寺阁
作者：施闰章
朝代：明
体裁：五言律诗

乱离存古寺，僧少磬声微。今日高楼坐，正看桐叶飞。秋阴庭树改，夜雨客心违。远见江帆影，行人何处归。
内弟梅幼与草阁
作者：施闰章
朝代：明
体裁：五言律诗

朝看野鸟飞，暮见山云归。小阁临秋水，清光来翠微。酒尊当月满，林果受霜肥。情话欢朋旧，时时开竹扉。
再游宝相寺烧笋歌
作者：施闰章
朝代：明
体裁：古风

问政山中云满衣，丛篁曲处开僧扉。问政山中笋如斗，长镵斸得不能剖。旋解紫茸煨白玉，斜日穿林火候足。同游恰有两三人，兴酣吞却千竿竹。重来祇树开芳筵，新茶初试沸沙泉。箨龙半吐半屈蠖，香腻弥甘过雨天。草阁数椽碧霭聚，松涛万壑春风颠。春风颠，我欲眠。前日花红今树绿，凭阑注目心茫然。
再游桃园花尽落矣
作者：施闰章
朝代：明
体裁：七言绝句

渡口渔人路未迷，重来绿树一莺啼。风光好处伤心甚，目送斜阳下水西。
再登济南白雪楼
作者：施闰章
朝代：明
体裁：七言律诗

飞盖狂歌忆昔游，振衣我辈复登楼。但怜极目伤秋色，不为思乡起客愁。日落寒烟连嶂远，天高沧海入杯流。凭君莫问惊人句，消渴年来已白头。
再补比部
作者：施闰章
朝代：明
体裁：七言律诗

潦倒三年狎野鸥，重来西署复清秋。疏槐系马枝皆尽，老柏啼乌人自愁。旧友半违青琐闼，浮名空占白云楼。夜阑读律仍惆怅，悔别双溪芦荻洲。
再过刘何实看海棠
作者：施闰章
朝代：明
体裁：五言律诗

朝朝连骑出，频为看花来。不雨延春色，当窗照酒杯。种知燕地少，节后故园开。烂熳今如许，还堪醉几回。
再过岑山寺忆程山尊旧同此游
作者：施闰章
朝代：明
体裁：五言律诗

重来新涨急，小艇乱中流。树叶春藏寺，溪声夜满楼。哺儿喧渚鹭，报雨听林鸠。不共狂歌客，登临起暮愁。
再过枫岭
作者：施闰章
朝代：明
体裁：七言绝句

枫色争传枫岭头，丹霞烂熳破人愁。烟霜此日催寒急，叶响泉声共一秋。
再过螺墩寺有怀
作者：施闰章
朝代：明
体裁：五言律诗

落日平皋远，扁舟野寺通。积阴馀径柳，寒色报江枫。城郭千樯外，汀洲片雨中。遥怜许玄度，心赏竟谁同。
再酌金长真按察署斋
作者：施闰章
朝代：明
体裁：七言律诗

清尊曲坐兴遄飞，红豆歌残夜漏微。执法不妨文字饮，当筵时有芰荷衣。官添华发音书远，客渡黄河雨雪霏。不是使君真惜别，秦淮投辖故人稀。
再酬汪扶晨兼送别·其一
作者：施闰章
朝代：明
体裁：五言律诗

好友来仙峤，新诗满客居。肯过花下饮，长爱枕中书。任侠从垂橐，怀归念倚闾。别筵容简略，重为煮江鱼。
再酬汪扶晨兼送别·其二
作者：施闰章
朝代：明
体裁：五言律诗

论交吾老懒，相接各难忘。问讯勤书札，歌呼剧草堂。渴贤心苦尽，感逝义何长。又入黄山去，看云旧竹房。
再题王山长小像·其一
作者：施闰章
朝代：明
体裁：七言绝句

坐客无毡未厌贫，纫兰佩芷楚灵均。扪胸五岳难平却，閒弄焦桐不语人。
再题王山长小像·其二
作者：施闰章
朝代：明
体裁：七言绝句

词赋丹青总绪馀，便便二酉腹中书。平津宾客今时盛，不信难容一仲舒。
冒谷梁客舍和龚宗伯韵·其一
作者：施闰章
朝代：明
体裁：七言绝句

雨后城阴长碧莎，题诗上客几回过。归心莫问江南好，柳色涛声满御河。
冒谷梁客舍和龚宗伯韵·其二
作者：施闰章
朝代：明
体裁：七言绝句

轻云覆水昼濛濛，日射西山倒影红。六月鹍鹏应暂息，行看万里驭长风。
军家儿
作者：施闰章
朝代：明
体裁：古风

东家瓜蔓弱，结子过墙去。墙倾瓜蔓断，瓜落不知处。谁谓军家儿，亲爱无父母。但为军户难，生小寄他乳。阿父既逋亡，军书摄补伍。不辞行荷戈，差科猛如虎。官编作运船，破产难支拄。袁州数百丁，磨灭成黄土。县吏觅根株，追呼匿无所。中夜促儿逃，暗驱出门户。野火延枯桑，那得相怜取。儿啼夜安归，失足沈寒溪。朝为怀中儿，夕作沟中泥。
冬夕豹人大可孝威舟次枉集寓斋
作者：施闰章
朝代：明
体裁：古风

飞篷无恒处，奇树有连枝。蛮陬方荐警，江国成乖离。岂无尺素书，拂郁长相思。执手会京洛，颜鬓或已衰。蹀躞车马间，怊怅私心违。微雨静黄埃，虚室延清晖。造次具尊酒，淹留遂忘疲。纁币贲羁旧，策足及良时。苦惭猿鸟性，岁晏多怀归。寒月初照地，夜永华星稀。贾傅奋鸿策，公孙终见讥。黾勉爱圭璋，曲学非所期。
冬夜大风得好月和耦长
作者：施闰章
朝代：明
体裁：五言律诗

风鸣长不寐，寒月入帘深。战地关山泪，羁人午夜心。流光明短榻，清影忆园林。残鬓看垂白，无劳万虑侵。
冬夜愚楼作
作者：施闰章
朝代：明
体裁：七言律诗

残冬霜月夜何长，冬月如春乐未央。病客欲眠还露坐，美人几处远相望。江空树影来山阁，风暖梅花开草堂。谁遣衔杯难尽醉，一生清兴在沧浪。
冬夜漫题恼阮怀都下
作者：施闰章
朝代：明
体裁：七言律诗

频年衮衮接公卿，篇翰劳劳遍帝城。雪满西山明客骑，人寒中夜拥书檠。传经胄子朱门贵，归梦江乡白发生。却怪双鱼勤短札，那无相忆一诗成。
冬夜陆石斋黄心甫过集
作者：施闰章
朝代：明
体裁：五言律诗

雪月皎如此，同人今夜看。但留诗卷在，不觉酒杯乾。漏永啼乌断，庭空独树寒。所嗟耽薄禄，潇洒愧渔竿。
冬日
作者：施闰章
朝代：明
体裁：古风

悄悄初冬日，翳翳少光辉。不念行子苦，宴出仍早归。草鸣饥兔走，风动流云微。云中堕明月，行复相因依。圭组既无恋，文辞安足希。志士客中老，今知吾道非。
冬雷行
作者：施闰章
朝代：明
体裁：古风

今年八月春气催，赣江桃李花乱开。仲冬蛙鸣草不死，殷殷动地闻奔雷。朝訇东南暮东北，翻盆骤雨荒城摧。乾坤户牖何不闭，颠倒八极声喧豗。江南夏旱秋雨淫，巴川汉水洪涛深。泽国鱼龙窟城市，人家烟火栖山岑。百年怪事真罕见，俭岁嗷嗷偏谷贱。催科力尽无金钱，上下相看泪如霰。
冯少司寇再来席上作
作者：施闰章
朝代：明
体裁：七言律诗

旧国仙台碧海涯，振衣曾蹑赤城霞。眼前京雒从为客，梦里滇云尚有家。贪坐夜阑移片月，含情春去见飞花。承明曳屦还青鬓，莫遣乡心感岁华。
冯幼将频寄墨竹
作者：施闰章
朝代：明
体裁：五言排律

几年江路别，犹记凤台游。名士多飘泊，浮家竟滞留。赋才归庾信，墨派接湖州。素障琅玕碧，空堂风雨秋。数竿淇澳尽，千亩渭滨收。豪气恁孤往，閒心快冥搜。比闻寻海国，何处问沧洲。寄语秦淮好，安眠就白鸥。
冯木伯罢官永丰别后以官累再至
作者：施闰章
朝代：明
体裁：七言绝句

离筵杨柳春含雨，回棹芙蓉花满溪。明日且随鸥鹭去，沧江莫听鹧鸪啼。
冯木伯自永丰罢归山阴追送是诗
作者：施闰章
朝代：明
体裁：古风

莲花山下春花开，陶令行歌归去来。冲泥难折江边柳，惜别还孤池上杯。浮沈世事那可道，不如归去鉴湖隈。丈夫大笑返初服，阳丰万户吞声哭。昨夜空江风雨中，孤舟却向何滩宿。
冯武若佐沁州
作者：施闰章
朝代：明
体裁：五言律诗

壮年欢捧檄，老我别情深。同舍一庭月，衔杯两世心。铜山来曙色，客路爽秋阴。旧是名家子，漳河照素襟。
冯氏两世节妇篇为少司寇冯公
作者：施闰章
朝代：明
体裁：古风

临海多伟人，大节炳不朽。懿此荼蓼中，复有双节妇。姑昔称礼宗，努力事井臼。琴瑟悲中断，泉台誓相守。叱贼徇殡宫，鸣机佐粮糗。黾勉三芝秀，传经资一手。有妇惠且闲，红颜遂蓬首。笄年怨黄鹄，将雏尚黄口。口衔生羽毛，捧檄供升斗。慈母就养时，百罹无不有。崎岖滇蜀间，戎马忽践蹂。自分委豺狼，弃官等刍狗。中路回扳舆，畏途觏阳九。母诀对烽火，旅榇营广柳。乱来又奔散，脱身间道走。南北暌死生，哀猿叫林薮。谁言客死骨，今为司寇母。金齿仍周行，关岭弛枢纽。陈情乞迎葬，圣主咨嗟久。丹旐还故乡，黄麻贲陇阜。姑妇同哀荣，完璧谢尘垢。痛馀翻泪零，主恩亦何厚。作诗昭彤管，应无愧琼玖。
冯相国万柳堂二十四韵
作者：施闰章
朝代：明
体裁：五言排律

不向城东去，名园我未谙。争传雄蓟北，大好压江南。僻地神京得，幽栖相国耽。云霞元烂熳，水木复泓涵。化枳憎卢橘，求仙谢石楠。山亭萝冉冉，堤榭柳毵毵。五树陶潜隘，千条白傅惭。春风真在手，野兴岂嫌贪。洒落疑莲社，清深倍菊潭。绿波金缕覆，锦石碧烟含。溪静留官舫，林间置佛龛。挥弦随一鹤，载酒爱双柑。酬唱分题数，登临共客酣。乐游华敢羡，吏隐朴宁甘。秉轴忧迟暮，归田乞再三。灵和称可爱，宣武叹何堪。步屧沧洲近，书仓秘册探。蓬蒿怀仲蔚，弟子迈桓谭。膴仕存空橐，贫交庆盍簪。乡心还海岱，莫怪懒朝参。
冯相国上巳日招集万柳堂限韵
作者：施闰章
朝代：明
体裁：七言律诗

柳送春来又一年，帝城园近胜游偏。兰亭水榭依然在，兔苑风流自可传。曲槛故留云去懒，丛花不待雨催妍。西南解甲从觞咏，高处閒看万井烟。
冯相国枉谢绿雪茶兼索新者走笔奉和
作者：施闰章
朝代：明
体裁：七言律诗

软揉碧玉作仙茶，雀舌亲收雨后芽。桑苧经营情较癖，文园消渴兴还赊。近虚茗碗惭留客，远隔云峦苦忆家。伫待江舟愁报晚，何当句好赤城霞。
冯相国生日同诸君移尊长春寺宴坐
作者：施闰章
朝代：明
体裁：七言律诗

海岱人宗属望先，花宫喜侍早梅前。纶扉一代推元老，文字三生共宿缘。愧比应刘容接坐，身随李郭是登仙。忻逢初度成高会，况复昆明奏凯年。
冰井行
作者：施闰章
朝代：明
体裁：古风

郁蒸炎海思饮冰，物色寒泉随老僧。挈瓶拂磴穿苍藤，水何窅窅山棱棱。一泉下从石底出，霮䨴玄云交白日。众山倒景色澄泓，万木凝霜气萧瑟。凄神竦骨如龙湫，一饮能令消渴瘳。山灵琼液自珍惜，秘之不肯通江流。次山斟酌已千载，鸿濛再辟吾侪在。屈蠖神龙浊水游，百尺清心同不改。于乎此泉清且仁，活我万里憔悴之劳臣。不然三江流尽万山毒，勺水入口能杀人。南有火山北冰井，造物位置良苦辛。于乎此泉清且仁，安得挹取百瓮长随身。
凉伞桥戏题
作者：施闰章
朝代：明
体裁：七言绝句

飞盖何人谷口行，山梁片石借为名。题桥错把相如笑，此物从来属世情。
出灵峰洞将往灵岩
作者：施闰章
朝代：明
体裁：五言律诗

爱说前山好，褰裳洞口行。积烟无去住，疏雨乱阴晴。石巧皆成象，峰多不记名。遥看又灵境，天柱独峥嵘。
出秀江驿之石岭
作者：施闰章
朝代：明
体裁：古风

炎暑远行役，修涂一何艰。川岩苦诘曲，徒侣相攀援。种苧开崇坂，种苗荒平田。人力何不齐，农功安可谖。顾闻深树林，失木有穷猿。哀鸣求其曹，重云蔽山原。恻恻起忧思，长谣无与言。
出郭
作者：施闰章
朝代：明
体裁：五言律诗

出郭见春色，春风来几时。缓游贪日永，留赏愿花迟。药问山童种，尊从野老移。行看南圃竹，新笋过东篱。
出郭偶题寺壁
作者：施闰章
朝代：明
体裁：七言绝句

道傍深树隐招提，满院蔷薇照眼迷。燕子似嫌人吏俗，飞来还去竹篱西。
出都忆同寓诸故人
作者：施闰章
朝代：明
体裁：五言律诗

燕台同作客，风雨对衔杯。话及故乡好，心知别路催。关山孤夜月，仆马散秋莱。北雁能为伴，南飞几日回。
出都怀宋直方宗丞
作者：施闰章
朝代：明
体裁：古风

晨装迟不发，日夜驱我马。飞尘何飘飏，悲风来四野。逐众苦形疲，失俦恨欢寡。我有丘中琴，长谣谁知者。
击蛇行
作者：施闰章
朝代：明
体裁：古风

南山鸭脚树，轮囷逾十围。腹空五石馀，穴暗不可窥。长蛇营窟宅，尽室潜来归。凭陵长子孙，吞噬饱甘肥。吐气或如缕，神怪疑蛟螭。丰隆乃赫怒，霹雳俄一挥。其豪折巨颡，树剖血淋漓。群族相枕藉，京观等鲸鲵。破卵馀数百，累累腥山陲。父老皆愤叹，尔曹罪当治。穴藏逋累岁，破灭终一时。谁为执法者，明断如雷师。
击鼓行戏赠方山人
作者：施闰章
朝代：明
体裁：古风

山人不儒亦不贾，碧树黄花绕庭户。客到开筵杂俦侣，半醉掀髯为击鼓。众宾歌吹间搏拊，疾徐应节不差黍。大声噭噭鸣砧杵，细声嘈嘈乱人语。音繁调促苦龃龉，激厉崩腾怒如虎。地维缺陷天难补，人生磊块向谁吐。不如挝鼓尽清醑，半作英雄半儿女。尊残飒飒寒夜雨，因君侧耳愁千古。祢衡祢衡在何许，吾欲呼汝出黄土。
凿铁庵
作者：施闰章
朝代：明
体裁：五言律诗

铁壁看无路，双岩又石扉。屋多凭地少，栈转触云飞。暗里深闻磬，空中翠满衣。客游情赏剧，不拟住僧稀。
刘井柯亭 其一 刘井
作者：施闰章
朝代：明
体裁：七言律诗

青荧谁凿水晶寒，锦石银床位置安。起草群贤曾洗砚，论文异代一凭栏。宫云近覆晴犹润，海眼潜通旱未乾。倘有泥蟠神物在，那愁霖雨被人难。
刘井柯亭 其二 柯亭
作者：施闰章
朝代：明
体裁：七言律诗

仙客联翩倚槛来，丹亭曾向日边开。残柯蔽芾犹连井，芳草凄迷旧有台。接坐共怜星聚地，凌云谁称岁寒材。风流未坠馀陈迹，怅望千春首重回。
刘仲复故居
作者：施闰章
朝代：明
体裁：七言绝句

醉吟泉路兴何如，积雨寒山万木疏。草阁片云终不散，南阳高士旧藏书。
刘伯阳先生墓下作
作者：施闰章
朝代：明
体裁：古风

荒坟蔽丰草，下拜一沾臆。龆龄忆受经，百我夫子力。言笑无戏渝，学书必端直。匪亟禦童心，束躬自绳墨。时俗薄踽踽，多艰摧令德。黔娄寠不辞，伯道痛何极。黾勉一抔土，宅我先陇侧。曰维余祖考，故旧好相即。勿怼无烝尝，薄荐岁黍稷。短碣留墓门，千春有人识。
刘山癯·其一
作者：施闰章
朝代：明
体裁：七言绝句

草草京华共客筵，一官留滞各相怜。临岐莫怪重惆怅，屈指离居十二年。
刘山癯·其二
作者：施闰章
朝代：明
体裁：七言绝句

论文海岱气嶙峋，留得清风不厌贫。它日使君千骑出，沧江老却灌园人。
刘母王太安人六十
作者：施闰章
朝代：明
体裁：五言排律

谁能似中垒，家世重长安。列女成书易，徽音作配难。雪曾方柳絮，颂可著椒盘。阀阅琅琊旧，风仪钟郝看。鹿车勤共挽，熊胆忆亲丸。妇职还蚕绩，雏飞已凤翰。荐承丹诰锡，双舞綵衣欢。淮水添尊酒，春花簇锦栏。平反慈训切，推解德心宽。不用持鸠杖，高堂鬓未残。
刘相国夜酌菊花下时方学士坦庵先生在坐
作者：施闰章
朝代：明
体裁：五言律诗

花近入杯香，灯残报夜长。清欢薄丝竹，馀论及篇章。独鹤从窥幔，高槐不受霜。坐中兼老友，款款话难忘。
刘耕南见过饮花下感旧
作者：施闰章
朝代：明
体裁：七言律诗

一尊相对正花前，回首交情四十年。春寺玉峰携手入，霜天溪馆共床眠。当门丛竹閒开径，避世南阳学种田。烟树吾庐真比舍，杖藜重醉菊亭边。
刘节妇早寡不嫁为夫立嗣复不遂愤自经死
作者：施闰章
朝代：明
体裁：古风

谁言松上萝，缠绵若根蒂。中路霣飘风，一心不能离。矫矫西京女，单栖志逾厉。黾勉将他雏，苦为故雄计。一朝雏见夺，万事空流涕。生为只影悲，殁作同心逝。捐躯亦何补，九原还裂眦。但使心无惭，宁求事有济。
刘蘧庵舍人书至
作者：施闰章
朝代：明
体裁：七言律诗

关情千里意何如，雪夜灯前细作书。画省苦吟从寓直，高台极目怅离居。山园入梦家仍远，星使还乡计已疏。闻道北堂身转健，朝朝含笑进江鱼。
刘蘧庵进士归南陵省觐
作者：施闰章
朝代：明
体裁：七言律诗

浮云马首惜相违，客舍乡情似汝稀。南浦暂辞金阙去，北堂亲见綵衣归。文章价重还清秩，亭馆花深接翠微。鲍氏乘骢君旧业，莫因调膳恋渔矶。
初值黄仙裳·其一
作者：施闰章
朝代：明
体裁：七言绝句

白门相见鬓俱霜，此夕悲歌共此觞。记得故人肠断语，每因诗卷说仙裳。
初值黄仙裳·其二
作者：施闰章
朝代：明
体裁：七言绝句

不共狂歌狎海鸥，茫茫满眼叹横流。尊前又是伤离处，明日长江送客舟。
初入临江
作者：施闰章
朝代：明
体裁：五言律诗

泊舟犹宿雾，登岸得新晴。翠筱穿篱密，丹枫夹水明。江村开晓市，田野属秋成。父老争翘首，知余揽辔情。
初入都集王西樵阮亭邸舍同荔裳顾庵绎堂周量赋得初字
作者：施闰章
朝代：明
体裁：七言律诗

故人沽酒解金鱼，散带开尊见面初。客坐清阴生竹树，交情白首昵樵渔。弟兄比舍长联骑，风雨连床秪读书。契阔不嫌来往熟，过从晨夕即吾庐。
初冬月夜登愚楼得飞字
作者：施闰章
朝代：明
体裁：五言律诗

雨歇云归岫，楼空月满扉。高林明野寺，远浦辨渔矶。草木新霜改，登临旧侣稀。江天孤雁影，忍见夜深飞。
初尝蘋果因怀家叔父嗜此
作者：施闰章
朝代：明
体裁：七言绝句

蘋果青州五月鲜，摘来差胜小儿拳。凭谁倩得南飞鸟，衔到高堂白发边。
初至归宗寺同药公作
作者：施闰章
朝代：明
体裁：七言律诗

帆落匡庐片石边，自携藜杖入青天。玉帘不捲谷中雨，铁塔孤飞峰顶烟。五岳高僧来挂锡，半生多难爱逃禅。来朝尽洗风尘眼，饱看黄岩瀑布悬。
初至龙溪庄
作者：施闰章
朝代：明
体裁：七言律诗

老罢才谙农圃欢，身閒一就渚田看。霜前稻蟹初登网，雨后湖菱旋入盘。秋水送人渔艇便，野云留客酒杯宽。谁营草阁凭疏柳，来往双溪试钓竿。
别傅杰先文学
作者：施闰章
朝代：明
体裁：七言绝句

多君风义眼中稀，饱共看山到海归。日暮瓯江分客路，不知何事一沾衣。
别姚敬存都谏
作者：施闰章
朝代：明
体裁：五言律诗

晨夕苦招寻，相过意不禁。十年青琐闼，一片布衣心。日月高天迥，龙蛇大泽深。谁怜倦游子，多病欲抽簪。
别山阴息柯亭时桂花初发
作者：施闰章
朝代：明
体裁：五言律诗

秋深方鼓棹，临发复登台。题字满书屋，流云上酒杯。人当风雨散，花到别离开。丛桂能招隐，淮南客再来。
别徐孝廉文孺
作者：施闰章
朝代：明
体裁：五言律诗

分手复招寻，河桥怅别深。秋风皆道路，尊酒暂园林。树拥琴楼迥，云连剡曲阴。他乡有明月，应见故人心。
别湖西父老·其一
作者：施闰章
朝代：明
体裁：七言绝句

官拙长怀赋遂初，敬亭山下梦吾庐。轻舟归去君恩重，赢得閒身读旧书。
别湖西父老·其三
作者：施闰章
朝代：明
体裁：七言绝句

泪尽忧时白发侵，何劳畏垒卜云岑。它年冯仗清江水，长照平生一片心。
别湖西父老·其二
作者：施闰章
朝代：明
体裁：七言绝句

多惭祖帐遍江洲，晓发归心逐水流。怪底万人纷涕泪，难禁立马一回头。
别纪蘖子
作者：施闰章
朝代：明
体裁：七言律诗

白头重别暮尊前，桂树风凉八月天。作客可能忘草阁，移家闻说买江田。贵游每结王生袜，诗品群推记室篇。长忆钟山存一老，十年风雪滞幽燕。
别锦帆
作者：施闰章
朝代：明
体裁：五言律诗

信宿同羁旅，招寻底未閒。故人多地下，吾党各田间。白雁横秋远，孤云急暮还。吹台万古地，遗恨不同攀。
到京闻曹木欣学士移病南归怅然有述
作者：施闰章
朝代：明
体裁：古风

十年学道老未成，千里论心怀友生。扁舟君向黄州去，匹马踟蹰空复情。清江亦与黄外近，好付鲤鱼寄山信。心思历乱别愁多，数行短札将如何。
到家题壁·其一
作者：施闰章
朝代：明
体裁：七言绝句

漫誇金马玉堂身，依旧相如四壁贫。垂老承恩真忝窃，谁留鸿笔照千春。
到家题壁·其二
作者：施闰章
朝代：明
体裁：七言绝句

三年窃禄滞燕关，衮衮长思林壑间。昨日南归今北发，含情一望敬亭山。
前有一尊酒行
作者：施闰章
朝代：明
体裁：乐府曲辞

前有一尊酒，月出当我楼。人生苦昼短，宾从欢夕游。朱颜理瑶瑟，妙曲弹箜篌。娱乐夜忘疲，河汉已西流。凉风捲罗衣，鬒发成白头。万变在须臾，但愿蠲烦忧。谁当鞭赤豹，游戏昆崙丘。
剡中寄会稽家太守长野·其一
作者：施闰章
朝代：明
体裁：古风

戒楫若邪滨，溯洄剡溪道。川涸陟层冈，杖策纡林表。长风万里来，吹彼云中鸟。高翮不易息，哀鸣伤怀抱。
剡中寄会稽家太守长野·其三
作者：施闰章
朝代：明
体裁：古风

葛藟缘松梓，翡翠戏芙蓉。自顾恧惠连，君已披心胸。万里逝将别，咫尺阻音容。戢影憩深涧，流悲睇层峰。
剡中寄会稽家太守长野·其二
作者：施闰章
朝代：明
体裁：古风

连冈无穷畛，归云有馀恋。今日絺衣凉，昨日裁纨扇。岁时寒暑侵，人情暌合见。判袂未盈旬，怀思泪如霰。
剡中罗星亭
作者：施闰章
朝代：明
体裁：五言律诗

剡曲晓冥冥，溪边千仞亭。潮声连舜水，峰影识金庭。山郭人烟白，河桥雨树青。楼头今夜望，何处少微星。
剡溪乘涨下娥江
作者：施闰章
朝代：明
体裁：古风

秋霖涨千山，孤游眷归路。扬帆越郊坰，漾楫陵岩树。茫昧颓岸村，皎洁遵渚鹭。枫叶虽未丹，林景已垂素。侧见东山好，尚想谢公步。山开窈窕颜，井留歌舞处。怀古心赏交，既往难可遇。碑扪幼妇辞，风捲老蛟怒。嗟尔一江水，千载美无度。
割蜜篇
作者：施闰章
朝代：明
体裁：古风

山蜜戎戎傍山屋，刳木作房相累属。过午放衙飞满檐，花尽采花心不足。青桂开残丛菊黄，戢羽藏身天欲霜。持刀割取锁子甲，惨澹纠缠不出房。强凭烟灼驱除去，欲行未行心却顾。不辞辛苦为君甜，徘徊犹觅空房住。尔聚尔族且莫嗔，残膏沾润安尔身。弃家骨肉不遑惜，独叹流离烽火人。
力疾赴官比部奉别家叔父
作者：施闰章
朝代：明
体裁：五言律诗

抱疴甘伏枕，语别即沾巾。风雨残春路，关河独去人。无才安宦拙，宁俭补家贫。禄养嗟无及，吞声忆二亲。
化成岩·其一
作者：施闰章
朝代：明
体裁：五言律诗

春晴岩自湿，幽处是云根。竹密初疑暗，莺多不厌喧。江帆连雉堞，烟树暧渔村。故友风流甚，题诗满眼存。
化成岩·其二
作者：施闰章
朝代：明
体裁：五言律诗

古树垂藤匝，繁花夹路生。为亭当怪石，选洞锡嘉名。晚照遥峰见，高飞独鸟轻。何人堪共语，击磬数声清。
化成岩宜春
作者：施闰章
朝代：明
体裁：古风

云木郁江曲，心知好丘壑。攀蹬寻窅深，穿岩得疏豁。万古青莲花，苍寒半舒萼。钟歇滩响闻，云开峰翠落。荒台存往迹，暝烟见城郭。延目散襟颜，倚石就觞酌。却羡无心云，逍遥去寥廓。
北征口号·其一
作者：施闰章
朝代：明
体裁：七言绝句

筐筥纵横黍麦陈，喧阗物色片时新。君看江北行千里，野市初逢趁集人。
北征口号·其七
作者：施闰章
朝代：明
体裁：七言绝句

黄河北去好山稀，路傍龟凫见翠微。最是峄峰经雨后，芙蓉洗出白云飞。
北征口号·其三
作者：施闰章
朝代：明
体裁：七言绝句

平原弥望绝孤村，叠奏开荒慰至尊。犹剩芜田千万顷，好谁报垦荷殊恩。
北征口号·其九
作者：施闰章
朝代：明
体裁：七言绝句

日夜虫声不肯休，干戈衰疾并含愁。老夫宦兴秋云薄，不分飞蓬爱远游。
北征口号·其二
作者：施闰章
朝代：明
体裁：七言绝句

茅店从无酒一杯，炎风刮面总黄埃。连樯正送兵船过，动地还看御马来。
北征口号·其五
作者：施闰章
朝代：明
体裁：七言绝句

腰弓箙矢骑如云，胆落行人傍夕曛。见说年来鸣镝少，健儿强半去从军。
北征口号·其八
作者：施闰章
朝代：明
体裁：七言绝句

明湖画舫濯尘缨，依旧荷花照水清。正值鹿鸣秋荐近，白头重接鲁诸生。
北征口号·其六
作者：施闰章
朝代：明
体裁：七言绝句

河决年荒处处愁，买鱼沽酒问徐州。题诗白傅多情甚，留得春风燕子楼。
北征口号·其十
作者：施闰章
朝代：明
体裁：七言绝句

夏歌云汉又秋霖，路改高原揽辔寻。斜日暗飞高树下，暮蝉冲过马头吟。
北征口号·其十一
作者：施闰章
朝代：明
体裁：七言绝句

积雨严飙带雪珠，谁知七月粟生肤。故园橘柚霜还未，此夜江南寒到无。
北征口号·其十二
作者：施闰章
朝代：明
体裁：七言绝句

虎符羽檄骑如龙，万里军储五载供。安得长蛇齐扫穴，普天高枕罢边烽。
北征口号·其四
作者：施闰章
朝代：明
体裁：七言绝句

歌风台近起悲风，刘项雌雄茂草中。驻马日斜餐豆粥，几家残店说新丰。
北楼夜醉歌赠别龚使君
作者：施闰章
朝代：明
体裁：古风

谢公北楼倚叠嶂，敬亭壁立森相向。远树全分官舍中，浮云倒接江城上。画栋珠帘谁壮游，青莲彩笔独风流。自从牛渚骑鲸去，狂歌无复凌沧洲。陵阳旧是神仙地，词伯更乘黄鹤至。花下争看水部吟，池边又见山公醉。使君潇洒真绝伦，抗手直揖千秋人。兴来大笑向我语，楼头百尺宜嘉宾。北海清樽成胜集，良夜还将弦管入。桧柏凭虚岚气深，鱼龙听曲窗纱湿。银箭金壶欲曙天，落月重开万井烟。清歌妙舞寻常事，此地萧条二十年。二十年来无此乐，一夕青天恣盘礴。飞梦疑攀华顶峰，闻笙不羡缑山鹤。才共登临手重分，风流好客苦思君。明朝帆指滕王阁，回首江东日暮云。
北楼对雪
作者：施闰章
朝代：明
体裁：五言律诗

瓦雪斜侵枕，溪风迥入楼。关山迷老马，江汉失孤舟。树白云俱敛，天垂水不流。因怜稻粱雁，无路觅汀洲。
北海作
作者：施闰章
朝代：明
体裁：古风

结轸之皇州，滞淫北海甸。城郭何萧条，阳春多雨霰。修阻棘如猬，日月成奔电。河流润原隰，草色吐微茜。渺渺佳人期，摇摇徒侣倦。星辰异分野，山川画乡县。征夫怀故乡，终古谁能变。
北海有一士为孙子仲孺作
作者：施闰章
朝代：明
体裁：古风

北海有一士，高步览八区。簪缨推世胄，章句薄腐儒。嗜古赏自延，探奇目无虚。藩溷尽笔札，坐卧皆诗书。非徒富述作，实耻经术疏。趋庭过蓟北，结友连东吴。平生非任侠，意气雄千夫。男儿贵不朽，浮名何足图。盛年振高辔，策骥骋修涂。
北风行怀方尔止
作者：施闰章
朝代：明
体裁：古风

北风夜发猛如虎，飞沙散作空中雨。生米潭边老蛟怒，系艇消魂望南浦。浦前客舍有方生，倦游词赋同马卿。泰岱恒嵩归杖屦，诸侯豪士争逢迎。昔时见君敬亭草，我方年少君未老。流光一别十馀春，缕缕赠我长篇好。醉罢秦淮旧酒楼，君言逐我匡庐游。蓬飞去住各无定，山人又上浔阳舟。浔阳帆向章门落，相逢正傍滕王阁。一尊未尽又开船，浦云山雨悲离索。方生老健多苦心，清歌惨澹矜知音。出门道路尽笔札，直写胸怀无古今。此时陈蕃亦多有，周侯宋侯皆尔友。洪都谷贱官俸廉，扁舟百石还能否。多君好古存典型，白眼却向东湖青。荒郊苦问云卿圃，废渚冥搜孺子亭。六月王师移铁骑，穷秋络绎将军至。满眼江山牧马场，潦倒儒冠置何地。祇今行路天下难，莫讶乘车无肺肝。乌鹊西飞雁飞北，江枫渚荻皆凋残。秣陵草堂閒复閒，残樽旧帙开心颜。眼前万事还山好，归去青溪明月湾。
十八滩
作者：施闰章
朝代：明
体裁：五言律诗

人老三秋后，舟临十八滩。落帆循石罅，解缆趁江湍。久霁衣裳湿，重云灯火寒。柝声连鼓角，无梦到渔竿。
十峰草堂歌赠钱础日
作者：施闰章
朝代：明
体裁：古风

昔过惠山逢雨雪，九峰不辨江天白。今来驻策燕山旁，逢君乃是九峰客。九峰深处多长松，草堂正对青芙蓉。看山自信山为友，添汝不妨成十峰。竹径萝轩云雾里，芒鞋布袜何时始。壮游五岳复三山，相看我辈皆老矣，挂瓢且酌山中水。
十月十六日怀柑林旧游
作者：施闰章
朝代：明
体裁：七言绝句

螺江江畔鹭洲头，久住还思金凤洲。十里丹黄垂橘柚，去年今日醉同游。
千佛山
作者：施闰章
朝代：明
体裁：七言绝句

梦吸南山石窟泉，重来亭馆拂青天。不须更向峰头望，目尽齐州几点烟。
千峰阁喜雨
作者：施闰章
朝代：明
体裁：七言律诗

秦望峰头云乍生，惊看急雨过孤城。岩雷远带江潮入，涧水横连山井平。一夜园林苏暍病，万家蓑笠慰春耕。檐前许尔双蛟斗，迸作空阶瀑布鸣。
千峰阁喜雨分得微字
作者：施闰章
朝代：明
体裁：七言律诗

怪山风起乱云飞，忽送奔雷绕翠微。乍可翻盆穿漏瓦，何妨卷幔溅罗衣。井梧槛竹声皆好，田父渔人愿不违。湖水待添三五尺，西陵早趁一帆归。
千峰阁社集怀蔡大美及沈公绂梅杓司高梦姞
作者：施闰章
朝代：明
体裁：古风

羁客企乔林，赪尾思澄波。城南有高阁，三重冠岩阿。华轩荫红蕖，密牖罥修萝。若耶清且深，秦望何嵯峨。素心三四人，倡和肯来过。临觞眷新欢，念旧忧思多。梧桐未零歇，秋葵已含华。斗酒不同会，百年能几何。郁郁故乡思，兴言咏伐柯。
千顷堂藏书歌为黄俞邰作
作者：施闰章
朝代：明
体裁：古风

藏书共说须名山，黄子草堂廛市间。山中有盗能胠箧，市上何人肯闭关。黄子示我藏书记，使我太息还开颜。天厄斯文意不测，嬴汉宋元几沾臆。金泥玉册尽飞灰，驼负辇驰归绝域。人间流落存残编，注疏补辑勤诸贤。寇垒横摊作甲胄，围城拉杂供炊烟。马牛蹂踏裹粪土，颉籀夜号哀九天。自从八股轻六经，后生搦管登彤廷。百家子史太琐碎，略数书名已倦听。风俗藐书人贱卖，闻说朝鲜国偏爱。旧家稛载救饔飧，估客收罗换珠瑁。此时丧乱渐无书，君家六万卷有馀。几度桑田变沧海，帝敕掌书守尔庐。多君先世真卓荦，秘笈奇文靡不学。青箱世守重裒增，排签插架无参错。虞山宗伯为君叹，闳览高风两独难。石仓缃帙既珍袭，手校家传还借看。恨我将衰难夜读，暝坐有时背灯烛。雄吞万卷心不死，会向高斋看书目。
升天行
作者：施闰章
朝代：明
体裁：乐府曲辞

丹凤一双，乘云上翔。俯视八极，中路徬徨。下土小臣，心思太古。言叩天门，手击天鼓。雷雨昼迷，噤不得语。天阊高高，高不可即。但见群仙，玉女侍侧，货财千亿。小臣昧死顿首言，天阙清虚，安用货财千万亿。愿丐下土小民作衣食。仙人持节，问汝何所求。小臣不愿富贵，愿假赤螭游戏十洲。山无崩徙，河海安流。天子万年兵革罢，小臣鲁钝，但当贫贱长优游。
午日东莱
作者：施闰章
朝代：明
体裁：七言律诗

照眼红榴复紫葵，同心合坐各衔卮。沈沈海燕穿帘幕，淰淰山云作雨丝。艾虎簪花儿女事，龙舟竞渡醉游时。离家十载思潦倒，懒赋招魂续楚辞。
午日同诸公集鹭洲
作者：施闰章
朝代：明
体裁：五言律诗

楼迥烟光阔，洲长草色新。江山知令节，鱼鸟劝劳人。散带凉风入，衔杯过雨频。荒城无竞渡，舟楫静通津。
午门谢颁月廪
作者：施闰章
朝代：明
体裁：七言律诗

凤城鱼钥启朝晖，紫陌清霜拜琐闱。廿载老臣还诣阙，九重仙禁想垂衣。弓旌特举贤良尽，雨露先颁礼遇稀。闻道金鸡方下诏，天门冉冉五云飞。
半亩园诗赠柴丈
作者：施闰章
朝代：明
体裁：古风

南望清凉巅，北枕清凉尾。高斋木叶疏，四山茅屋里。微云拂林麓，澄绿如春水。于焉独栖啸，洵美中林士。出语成积雪，泠然濯心耳。墨汁洒长笺，五岳归十指。疏雨鸣竹阴，中夏凉飙起。重来皆老苍，岁月一何驶。
半公游黄山
作者：施闰章
朝代：明
体裁：五言律诗

真僧爱名岳，春入早支筇。独去寻深寺，幽居定几峰。云来见沧海，雪净闻清钟。犹恐层冰在，巉岩细路封。
半山庵
作者：施闰章
朝代：明
体裁：五言律诗

杪秋复新霁，草木剩春芳。竹里改僧径，松间添客房。园蔬一亩足，筐果四时藏。才是重阳后，东篱菊未黄。
半峰庵访叶林屋
作者：施闰章
朝代：明
体裁：五言律诗

寻君出南郭，古树寒春山。高馆就僧僻，片云留客閒。诗篇连几榻，旅食老江关。不共长干住，何由数往还。
华不注同子餐君渥石斋赋得秋字
作者：施闰章
朝代：明
体裁：七言律诗

崚嶒孤嶂逼天愁，绝顶横看沧海流。自觉浮生妨白眼，醉邀落日坐清秋。谈天稷下名虚在，跃马中原战未休。苍莽寒云阴万叠，谁知今有谪仙游。
华子冈
作者：施闰章
朝代：明
体裁：古风

怀幽践芜径，瑶草含初荣。石门扃虚谷，岩屋版层城。磴无一寸土，峡有千岁茎。云飞横匹练，涧响腾哀筝。积翠交众霭，白日为青冥。此中惬栖遁，岂谓无仙灵。钓台不可辨，伫策洗尘缨。羽人逝永久，延目空含情。
华山歌赠王山史
作者：施闰章
朝代：明
体裁：古风

华山突兀凌八荒，仙掌擘画摩青苍。洗头盆水泻银汉，斜挂星辰森在旁。攀絙直上几千仞，俯看海日生扶桑。韩愈当年惊眩处，昔为绝险今康庄。谁能罗致归户牖，琅琊先生有草堂。霞举烟霏何烂熳，杖藜散帙随昏旦。奔腾腕下走钟王，研索床头穷系彖。安车强起栖僧阁，夜夜山中梦红药。蹀躞金门懒上书，公卿缟纻还垂橐。先生岂是尘中人，披帷㥾就多逸民，所欢顾况尤比邻。华山不作终南径，看尔三峰顶上身。
华山歌赠王山史
作者：施闰章
朝代：明

华山突兀凌八荒，仙掌擘画摩青苍。洗头盆水泻银汉，斜挂星辰森在旁。攀縆直上几千仞，俯看海日生扶桑。韩愈当年惊眩处，昔为绝险今康庄。谁能罗致归户牖，琅琊先生有草堂。霞举烟霏何烂漫，杖藜散帙随昏旦。奔腾腕下走钟王，研索床头穷系彖。安车强起栖僧阁，夜夜山中梦红药。蹀躞金门懒上书，公卿缟纻还垂橐。先生岂是尘中人，披帷㥾就多逸民，所欢顾况尤比邻。华山不作终南径，看尔三峰顶上身。
华山畿
作者：施闰章
朝代：明
体裁：乐府曲辞

郎心何太切，使侬肠断绝。死合得同棺，生嫁止同穴。
华表行
作者：施闰章
朝代：明
体裁：古风

华表嵯峨冠青嶂，双擎巧刻盘螭样。玺书赐葬傍陵园，连牛鞭石来山上。千金作使万夫役，深埋直作天生石。势移卫霍子孙贫，斥卖须臾都不惜。地坼山倾鬼哭闻，前山华表又新坟。请君易石将木柱，纵朽犹为坟上土。
卖屋行
作者：施闰章
朝代：明
体裁：古风

老翁名姓君王识，徵书屡下辞不得。巾车欲发囊无钱，宦田税重谁买田。数椽旧喜依山住，减直今甘脱手去。犹说官人反覆多，纵买华堂难久据。庭前榴树正开花，眼看已是他人家。
卖船行
作者：施闰章
朝代：明
体裁：古风

谁言在官有馀禄，倒箧购书犹不足。谁言薄宦无长物，故人赠船如大屋。载书千卷船未满，四坐词人命弦管。清江白鹭伴往还，楚歌骚激吴歌缓。自拟相将汗漫游，归来萧索妻孥愁。亲朋环顾只空手，不如弃此营菟裘。近日括船军令急，战舰连樯如雨集。大船被执小船破，长年窜伏吞声泣。去官那敢说官船，汎宅终输枕石眠。欲藏无壑卖不售，且系青溪芦荻边。
南华山寺
作者：施闰章
朝代：明
体裁：五言律诗

祖衣留岭外，古刹面沧洲。地阔岩扉绿，松高塔院秋。荒台过虎迹，灵瀑吼龙湫。谁识曹溪意，年年水自流。
南华山房歌赠张登子
作者：施闰章
朝代：明
体裁：古风

越中山水秀天下，君家山水越中无。结庐已占卧龙麓，别业重开贺监湖。湖边系艇即园子，百年三径未荒芜。草堂位置随丘壑，闭门空翠生肌肤。新荷绿浦凫鹥乱，古木层岩麋鹿趋。主人交尽天卜士，坐客半是高阳徒。袒裼竹林浮大白，茶烹兰雪炊雕胡。我饮既醉不能去，欲眠不眠倚桐树。击钵催诗酒政严，墨痕满壁纷无数。槛外鱼龙风浪生，杳霭藤萝鬼神聚。自是君家多异书，禹穴金庭何足慕。明朝更作天镜游，扶筇踏尽山阴路。
南州别伯衡
作者：施闰章
朝代：明
体裁：七言律诗

联骑同寻孺子祠，高斋重别落花时。庭柯隔岁馀嘉实，槛竹新梢压旧枝。客到东湖时对奕，云晴西岭一褰帷。风光何限江蓠绿，愁绝孤帆独去迟。
南州别宋柴雪后重寄
作者：施闰章
朝代：明
体裁：五言律诗

不觉头俱白，相看说故园。披帷书傍枕，解缆雨携樽。官许群鸥狎，诗邀处士论。谁知今夜客，回首望章门。
南州答周伯衡副使·其一
作者：施闰章
朝代：明
体裁：五言律诗

执手此何日，相思不记年。坐看江阁好，同醉浦云边。水驿之官便，山城得地偏。往来幽兴剧，长拟对床眠。
南州答周伯衡副使·其二
作者：施闰章
朝代：明
体裁：五言律诗

杂卉当阶满，新篁拂槛长。情怀同野老，官舍是茅堂。疏酌缓能醉，馀花寒更香。短歌相倚和，何异濯沧浪。
南州答怕衡
作者：施闰章
朝代：明
体裁：七言绝句

风流谁复谢宣城，剩有柴桑饮酒情。薄宦共怜诗不减，寒江如练月长明。
南归将至浦口
作者：施闰章
朝代：明
体裁：五言绝句

叠岭伤疲策，寒云绾客愁。前山中断处，白影见江流。
南昌答吉州司理陆静涵送别
作者：施闰章
朝代：明
体裁：五言律诗

摇落楚天客，羁栖鼓角惊。暮云长独往，沧海共君行。水阔孤帆影，秋归万叶声。寸心螺渚月，终古照人明。
南明山大石佛
作者：施闰章
朝代：明
体裁：五言律诗

夙负南明约，年侵尚许攀。灵岩开绝壁，法相旧青山。石瘦松皆少，崖高雨未还。三生谁记取，泉响自潺潺。
南村赠许青岩
作者：施闰章
朝代：明
体裁：古风

借问南村叟，何如许叔重。阶前绕丛竹，林下缅幽踪。平生慕游侠，垂老守章逢。咏言归黄海，登三十六峰。迟暮笃铅椠，蒐讨无春冬。既婴丘明疾，弥安原宪穷。谁能辨耆旧，寒谷有青松。
南浦别李太虚宗伯之清江
作者：施闰章
朝代：明
体裁：七言律诗

劳劳旅服日生尘，忽听霓裳一曲新。歌舞百年忘老至，干戈满地倍情亲。开颜准拟重阳酒，解缆还为岐路人。此别江城真咫尺，双鱼问讯莫辞频。
南浦客舍送孙豹人入楚
作者：施闰章
朝代：明
体裁：古风

雨落江梅湿不飞，春泥没骭愁掩扉。君来何处得一笑，蔼如冬树开春晖。九载无书慰离别，齿坚肤实须如雪。吐气犹馀华岳云，衔杯忆共邗关月。我今去官无酒钱，苦欲留君同醉眠。夜来大叫僮仆怪，诵子长歌使我颠。叙旧追欢泪如雨，故人络绎归黄土。诗逾千首为谁雄，剩有穷交相尔汝。明朝君发龙沙头，春尽还登黄鹤楼。人生作客岂称意，笑倩长江送客愁。
南浦赠徐原一孝廉二十韵
作者：施闰章
朝代：明
体裁：五言排律

昔别离筵促，重来握手亲。烟霜真潦倒，风木一悲辛。思苦才逾老，时艰气益振。文章争庾鲍，兄弟属星辰。托咏宁辞癖，耽忧岂为贫。五湖閒鼓棹，万卷日随身。宪府延高会，诸侯拥上宾。英华尽京洛，形胜揽齐秦。羽猎篇如锦，河梁句损神。客心方浩荡，归兴日逡巡。榆次回车暮，罗浮采药春。瘴江占飓母，雨洞识枫人。丹荔盘频荐，芳兰带自纫。书成方物具，诗在土风陈。魁垒时看剑，雕镌妙斲轮。荒亭问徐孺，惊坐礼陈遵。战舰愁经眼，歌楼酒入唇。岸园香橘柚，乡味忆鲈莼。立马浮云合，分襟白发新。何年玉山过，见尔独嶙峋。
南浦赠郑次公
作者：施闰章
朝代：明
体裁：七言律诗

谷口幽栖卧几回，较书曾向石渠来。郑庄好事贪留客，鲍照新诗咏落梅。帝子阁前新涨绿，藐姑山下百花开。风流水部还青琐，后会何时共酒杯。
南浦逢王愿五同年
作者：施闰章
朝代：明
体裁：古风

人生聚散如沙鸥，江天海国各沈浮。十载别君一相见，茫茫岁月随东流。执手开轩坐榻上，旋呼尊酌交劝酬。梅花老春白鹿脯，为君沈醉倾庶羞。酒阑屈指同门友，惟我两人同宦游。畴昔联镳君特达，天禄石渠资讨蒐。隔巷招寻余最数，素心晨夕相淹留。踏花缓带歌燕市，系马衔杯傍御沟。此后驱驰踰粤岭，君亦谢病归林丘。天怜索处易憔悴，蓬飘萍聚来南州。令子成行孙在膝，那得相看不白头。西江厥赋称瘠土，乱来荆棘盈田畴。力尽犁锄又水旱，荒村野哭声啾啾。漕折争言便民力，追呼搒系如俘囚。粜粮三石当一石，倒廪倾仓还卖牛。玉粒徵收又难运，兵船络绎无馀舟。催科箕敛敢言拙，遗黎沟壑何人收。积薪厝火且安坐，吏惟执法无良谋。君昔善奕名国手，手谈清宴今能不。丈夫悯时心惨澹，中宵侧足行夷犹。回首故园忆松桂，可怜山谷横戈矛。墟柳园桃忽烂熳，黄鹂紫燕欢匹俦。兴来张口不能塞，为君高歌南浦楼。
南海诸公招集五羊城上
作者：施闰章
朝代：明
体裁：七言律诗

岭外荒城复此觞，园开荔子入盘香。五羊旧迹归春草，万顷危樯在夕阳。客醉欲眠白苧舞，渔歌忽断碧天长。不知铜柱还无恙，横海旌旗一战场。
南陵长至值雪
作者：施闰章
朝代：明
体裁：七言律诗

昼雾经旬暖复阴，良辰雨霰晚相侵。晴冬久望占年雪，倦客拚违行路心。谷水交流寒野寺，工山千仞失云岑。军麾人事催迟暮，多难微阳何处寻。
卢沟桥值烈风舆人飐飐欲仆
作者：施闰章
朝代：明
体裁：古风

平生无长物，十年一羊裘。疾风吹面裂，短袖不蒙头。飞埃蔽城郭，划地走山丘。笋舆殚众力，如曳千斛舟。铁骑杂牛车，纵横惊电流。痡仆畏剽掠，魄駴心若抽。不游燕蓟路，谁识风沙愁。念彼塞外苦，行人更泪流。
即事
作者：施闰章
朝代：明
体裁：七言绝句

山阁看云自举杯，轻风菡萏槛边开。今年胜事清江少，六月鲥鱼出网来。
即事漫兴
作者：施闰章
朝代：明
体裁：七言绝句

宛陵春涨抱城流，无数桃花笑独愁。谁送香醪如竹叶，烹鲜小酌试蒿头。
即席送大可还萧山
作者：施闰章
朝代：明
体裁：七言绝句

论诗风雨过三春，江畔榴花照眼新。明日湘湖归棹远，相思各是独吟人。
即目
作者：施闰章
朝代：明
体裁：五言绝句

蓟北思归日，春风欲暮时。庭花知客意，故放向南枝。
即过沙河桥访渭仁
作者：施闰章
朝代：明
体裁：五言律诗

烟火相看近，平沙见野桥。畏人鸥鹭远，冲马骆驼骄。客舍馀茶灶，床头挂酒瓢。相逢无好句，春兴向谁消。
历下奉送刘相国还朝·其一
作者：施闰章
朝代：明
体裁：五言律诗

梦想东山卧，驱车北阙行。岁寒萦主眷，头白懒王程。秉轴存遗老，论诗薄近名。彤庭方侧席，莫系故园情。
历下奉送刘相国还朝·其三
作者：施闰章
朝代：明
体裁：五言律诗

帝里过从旧，花前鹦鹉杯。家惟富图籍，官不暇楼台。济水寒流急，云门暮雨来。谁知分手处，有客独迟回。
历下奉送刘相国还朝·其二
作者：施闰章
朝代：明
体裁：五言律诗

岱岳家园外，西山馆阁边。衣冠自黄绮，杖屦俨神仙。坐论敷陈密，廷争悃愊偏。月明方退食，散帙手还编。
历下奉送刘相国还朝·其四
作者：施闰章
朝代：明
体裁：五言律诗

忧时潜堕泪，惜别黯沾襟。壤赋徵求急，王师转战深。安危今日事，调燮老臣心。鱼水恩方洽，毋愁年鬓侵。
历下送梅子翔归里
作者：施闰章
朝代：明
体裁：五言律诗

朔风一夜至，庭树叶皆飞。孤宦百忧集，故人千里归。岱云寒不散，江雁去还稀。迟暮兼离别，愁君雪满衣。
历下送毕四世副使姚榕似运使同赴官岭南
作者：施闰章
朝代：明
体裁：古风

君不见太行王屋参天起，毕侯堕地称才子。又不见苕溪浮玉生清光，姚家兄弟争翱翔。当年卧病白云楼，曾同毕子凌高秋。手持黄纸向西粤，姚生努力相绸缪。两贤肮脏谁能伍，万古心胸一朝许。漂泊联翩出国门，齐州忽集同心侣。豪气真看岱岳低，欢情顿释樊笼苦。左提右挈太殷勤，把臂酣歌海内闻。玺书一旦九重下，星轺双指罗浮云。骊驹催人不得驻，舞絮回风暗如雾。羊城碧草秋更香，梅岭寒花冬满树。南粤山川真壮游，翡翠明珠百不愁。绛襦仙人天下美，铜柱孤标万载留。丈夫局蹐眼前地，何如岭峤看沧洲。沧洲回首穆陵关，迢递风烟不可攀。一杯祖尔㟙湖上，流波别泪两潺湲。
历下长至
作者：施闰章
朝代：明
体裁：七言律诗

风烟岁暮倦凭栏，列岫岧峣入座看。白日远衔山寺出，微阳不散雪峰寒。人间贾谊忧时切，天上羲和驻节难。却忆去年今夜月，趋陪玉辂向郊坛。
历下集严颢亭马宛斯陈胤倩
作者：施闰章
朝代：明
体裁：五言律诗

小饮论文细，开轩见月明。荒台延夜色，古木动秋声。潦倒人间事，虚无身后名。莫将白雪调，苦问济南生。
去官暂归酬熊少宰
作者：施闰章
朝代：明
体裁：五言律诗

盛世官常省，归休适称愚。主恩閒日月，吾道合江湖。落木看山近，扁舟带雪孤。馀年应著论，倘许继潜夫。
又叠前韵·其一
作者：施闰章
朝代：明
体裁：七言绝句

黄鸟白鸟声相怜，高枝低枝丛野烟。樵子折来浑不惜，城中费尽买花钱。
又叠前韵·其二
作者：施闰章
朝代：明
体裁：七言绝句

苍鬓长怀白兔公，开襟拚对落花风。故人相忆不相见，半醉含愁西复东。
又用微字
作者：施闰章
朝代：明
体裁：七言律诗

云尽山窗兴转违，诗成又听雨声微。愁枯井鲋沾初跃，爱湿林鸠坐不飞。岩壑翠流看濯濯，芙蕖珠碎弄晖晖。已知灵雨知时节，好挞苍龙莫放归。
双剑峰下黄岩寺
作者：施闰章
朝代：明
体裁：七言律诗

黄岩林下弄晴晖，古寺寒潭石径微。宝墨池台留佛偈，炉峰烟雾染僧衣。峡开青云奔雷急，崖暗苍龙带雨归。谁倚枯松招五老，共看杖底片云飞。
双塔寺
作者：施闰章
朝代：明
体裁：古风

林麓依崇岩，松雨洒衣湿。双塔如老翁，苍颜比肩立。上有玉局铭，摩挲隔层级。摧残劫火馀，风雨百神集。裴守侈招提，栋宇蔽原隰。至今榛莽中，遗础累百十。事往钟磬稀，夜阑龙象泣。黄蘖邈难招，白云时出入。旧井有灵泉，修绠谁当汲。
双溪晚步
作者：施闰章
朝代：明
体裁：五言绝句

少小凭阑处，夜深今独过。溪流不愁思，依旧月明多。
双溪草堂
作者：施闰章
朝代：明
体裁：五言律诗

僻性逐沧浪，双溪一草堂。亭穿丛筱曲，潭漾杂花香。锦石支书架，垂藤挂药囊。扁舟将汗漫，谁与卜行藏。
双溪观橘柚
作者：施闰章
朝代：明
体裁：七言律诗

菊径茅堂风飒然，手栽橘柚独娟娟。香盈怀袖宁须折，色老丹黄剧可怜。嘉树旧传骚客颂，霜林忆汎洞庭船。郊园晚计行看汝，好种千头溪水边。
反乞食诗和徐野公
作者：施闰章
朝代：明
体裁：古风

一饭甘叩门，得官辄弃置。万钱送酒家，稍就取一醉。邈哉百世后，谁复识此意。客游日以竞，乞食义无愧。柴桑亦偶然，下士侈高致。举世罕原尝，作客多憔悴。不逢幸舍欢，或下穷途泪。何如徐孺子，贫贱能肆志。寻山契白云，把卷薄世事。我亦倦游人，汎览穷天地。兴尽归田庐，幽岩搴薜荔。躬耕诚未能，灌园聊可试。
发宜春
作者：施闰章
朝代：明
体裁：五言律诗

新霁岫云轻，春风送客行。高台回嶂隔，深树杂花明。村径半牛迹，山田皆水声。出门才几日，鶗鴂已先鸣。
发昭潭
作者：施闰章
朝代：明
体裁：五言律诗

瘴路已深入，蛮江更独行。摇摇逐峰影，飒飒随滩声。涧壑蛟涎出，衣裳蜃气生。戈船思汉将，从此向南征。
发济南示诸生
作者：施闰章
朝代：明
体裁：古风

曰归不暇寐，中夜趣晨装。清泉带城郭，依依垂绿杨。群公列祖帐，临发难尽觞。缱绻复多士，追送踰川梁。下马与之揖，罗拜泪沾裳。齐鲁古大国，东海风泱泱。起衰吾未逮，知己胡不忘。逝矣千里心，悠悠九回肠。虽下董生帷，谁升孔氏堂。黾勉有遗恨，努力永相望。
发清江至新淦
作者：施闰章
朝代：明
体裁：古风

官程难息驾，日昃命征夫。征夫行踯躅，积雨泥我涂。旱久始沾足，田家欢有馀。新禾多秀色，四野何敷腴。苗成草亦长，农叟无芸锄。登场欣一饱，薄穫罕留储。瘠土民不勤，毋乃非良图。谁能式豳风，使我百忧纾。
发牛渚
作者：施闰章
朝代：明
体裁：七言绝句

万树松声五月秋，三山矶畔几回愁。长江解念孤舟客，肯送南风下石头。
发瓯江至括苍道中
作者：施闰章
朝代：明
体裁：七言律诗

坐待潮来送客还，暮云疏雨动离颜。诸村户散渔舟断，故垒兵稀戍火閒。波涌半江飞白鹭，霜红万树失青山。括苍此去疑天上，谷转猿啼何处湾。
发章门
作者：施闰章
朝代：明
体裁：五言律诗

累日困人事，归舟如故乡。西山惜分手，送我开清光。茅屋向波绿，江花随岸香。一官真作客，敢问路何长。
发袁江
作者：施闰章
朝代：明
体裁：古风

秀江空翠看欲无，盘涡激濑寒侵肤。乘流纵棹迅飞凫，群山却走如亡逋。岸傍水碓喧辘轳，钓台巨石青珊瑚。河伯江妃白昼趋，卧闻滩响忽已逾。飒如劲箭离雕弧，万籁奔腾鸟兽呼。枕藉清光离簿书，藤花飘落上髭须。逸兴今朝不可孤，举杯满酌酬江湖。
叔父七十之辰在涂自责
作者：施闰章
朝代：明
体裁：古风

閒云朝出岫，向暮归故山。慈乌急反哺，当饥不及餐。今日是何日，游子行未还。尔少孤且病，黄口惴不完。育汝成羽翮，风雨恩勤殚。黾勉数十年，忻戚两相看。后生多谬误，禄养百忧攒。及兹介眉寿，远独违衰颜。忍心背亲爱，长驱徇一官。七十古所稀，岁月奔急湍。悬知我诸弟，称觥竞斑烂。广筵歌舞列，笙瑟琴筝弹。所期数朋旧，永夕相游盘。却觞应北望，怅远怀悲酸。侍侧亮无补，羁孤郁长叹。忆昨出门时，老泪双汍澜。昔人薄三公，但问心所安。负疚尔何为，徒烦摧肺肝。
叔父同弟阮迟予芜关次日予北发
作者：施闰章
朝代：明

小泊聚江干，帆开泪未干。路长催老易，家近恨归难。长大看吾弟，浮沉付一官。今宵浑不寐，倍觉夜漫漫。
叔父同舍弟阮迟予芜关团圞竟夕次日予北发
作者：施闰章
朝代：明
体裁：五言律诗

小泊聚江干，帆开泪未乾。路长催老易，家近恨归难。长大看吾弟，浮沉付一官。今宵浑不寐，倍觉夜漫漫。
叔父寄敬亭茶封题曰手制
作者：施闰章
朝代：明
体裁：古风

馥馥如花乳，湛湛如云液。将茶煮江水，不改江水白。问此来何方，言出君故乡。故乡山嵯峨，托根生山阿。枝枝经手摘，贵真不贵多。念我骨肉亲，欲归会无因。游子感故物，惆怅江南春。
叙意
作者：施闰章
朝代：明
体裁：古风

初服既云遂，劳生思早閒。故园仍芜秽，局曲市廛间。亲旧别已久，谁能即闭关。再拜奉尊酒，契阔平生言。闾里既丧乱，窭贱经险艰。忧人闻苦语，双泪何潺湲。官贫成鄙薄，徒手多厚颜。始自知拙宦，不若耕故山。羡彼天际云，翩翩自往还。
叠嶂山房
作者：施闰章
朝代：明
体裁：五言律诗

江城草阁偏，山色捲帘前。高馆明初日，空亭生绿烟。径回陶柳外，人在谢楼边。今古相看意，狂歌一醉眠。
叠嶂山房送旌阳刘君实
作者：施闰章
朝代：明
体裁：七言律诗

作客江城坐翠微，梅溪归忆旧松扉。老能留眼看书卷，热不因人自布衣。抱犊复偕莱妇隐，灌园久息汉阴机。家山近在凫山下，日日仙凫相傍飞。
口号索黄祥符河鲂
作者：施闰章
朝代：明
体裁：七言绝句

缩项槎头风味长，诗人雅咏美河鲂。黄花劝酒思鱼脍，好问渔翁索一尝。
古兴一首示所亲
作者：施闰章
朝代：明
体裁：古风

袅袅百尺藤，冉冉依乔柯。青苍蔽日月，花叶相婆娑。有鸟巢其中，托身无网罗。绸缪良得所，所患天风多。乔柯有时折，藤蔓将如何。
古意·其一
作者：施闰章
朝代：明
体裁：古风

和璧莫投鼠，干将莫击石。投鼠璧先碎，击石剑先折。结怨不在深，片语伤人心。贾祸不在多，爝火燔邓林。
古意·其二
作者：施闰章
朝代：明
体裁：古风

莫作长柳枝，路旁怨离别。莫作合欢花，闺中肠断绝。丝染无复白，发白无重黑。努力爱青春，一失不再得。
古意寿祁母商太夫人
作者：施闰章
朝代：明
体裁：古风

天女不蚕桑，烂彼七襄织。若木不易华，皎若丹霞色。丹霞随日光，淑女亦有托。合则双飞鸾，离则孤鸣鹤。皎皎何离离，风吹庭树枝。君心抗松柏，妾心岂蒲苇。荻亦不须画，熊亦不须丸。翩翩双凤雏，并翼栖琅玕。床头酒百斛，室中书万卷。王母奉君觞，愿进胡麻饭。
古意送冯殿公使粤西
作者：施闰章
朝代：明
体裁：古风

惊飙正凛烈，临岐班马鸣。雨雪满山谷，陇坂无人行。行行去不息，周道多荆棘。南登衡岳巅，回首望北极。山川日已远，耳目日已换。青林啼鹧鸪，游子肠堪断。入亦复踟蹰，出亦复踟蹰。安得谐双龙，与子万里俱。
古砚篇
作者：施闰章
朝代：明
体裁：古风

江城井底收铁片，土花瑟瑟龙文缠。排沙刮垢重摩挲，何代沈沦古石砚。圭棱折尽半刓残，平处精莹照人面。光寒质重不时宜，市儿皮相畴称善。永兴绍兴篆模糊，龙图二字差隐见。古来著书经几人，还逃劫火经百战。当年珍重等天球，今日尘封压书卷。于乎古道今独难，隋珠燕石谁能辨。端州旧贡官禁严，老坑尺寸人争羡。乱来万事无留馀，江根石窟搜罗遍。眉子金星歙转无，马肝鸲眼端翻贱。谁知古物存典刑，阅尽人间陵谷变。请君拂拭作鸿宝，明堂禁苑犹堪荐。于乎，纵使不用沈埋且坑堑，毋使健儿横取磨刀剑。
古银槎歌为荔裳作
作者：施闰章
朝代：明
体裁：古风

坐上突兀见浮槎，根株半朽枝杈枒。中有老翁独箕踞，缥缈恍惚如仙家。细看乃是银凿落，腹空曲注藏流霞。碧山山人真好事，雕镌苦尽经营意。摩挲腻滑半无痕，犹存至正壬寅字。宋公好古称博雅，沧洲怀抱尤潇洒。醉后淳于兴转豪，天上张骞臂堪把。此物曾经四百年，浮生谁是长年者。如君爱客天下无，典衣沽酒饮吾徒。雄谈不藉挥麈尾，壮志时闻击唾壶。会当倒载入槎腹，拍浮满地皆江湖。藉伶酒隐亦不易，人间万事何其愚。
古雪宫
作者：施闰章
朝代：明
体裁：五言律诗

先贤曾驻迹，楝宇复崔嵬。海市登台见，云门倚槛开。丹青迷岁月，碑碣压莓苔。谁是同民乐，空庭木叶哀。
召见乾清门
作者：施闰章
朝代：明
体裁：七言律诗

入直长趋丹凤楼，忽惊咫尺觐宸旒。未遮宫扇瞻天近，不散卿云绕日浮。帝德难名深气象，主恩蓄意待咨诹。心怀董贾才何有，奏对谁当第一流。
召试体仁阁下恭纪
作者：施闰章
朝代：明
体裁：五言排律

帝擅知人哲，天宽吁俊涂。山川昭瑞应，麟凤耀高衢。纶綍旁求急，弓旌旷典殊。三公勤启事，百执共嘘枯。出处咸推毂，升沉许合符。庭咨兼岳牧，物色遍江湖。雄丽收文士，渊通问宿儒。赓歌怀喜起，射策笑模糊。笔札邹枚出，贤良董贾俱。俳优吾岂敢，经术世还须。檄下王程促，星驰驿路纡。烟霞时有癖，箕颍未容逋。照室珠宁掩，连城玉必沽。玺书弥恺恻，芒屩孰踟蹰。试可凭敷奏，明扬定咈俞。卿云飞玉几，旭景照金铺。宝鼎诗重作，燕山铭讵孤。观游誇羽猎，研练比京都。公等来何晚，群臣召则趋。天颜真咫尺，日晷迅须臾。虎观谁同异，龙门信有无。裁成归大冶，采择辨嘉谟。击缶惭馀响，雕虫劣小巫。九重不自圣，一得也输愚。扈从森仙仗，壶浆出御厨。螭庭纷琬琰，鲛窟拔珊瑚。簪绂瀛洲选，梯航王会图。安边看利剑，报德忖恩珠。文治元根本，民艰尚嗫嚅。披鳞能曲贷，伏阙拟重敷。
台州赠洪虞邻少参
作者：施闰章
朝代：明
体裁：七言律诗

海隅一卧傍天台，画省人传视草才。烽火藏书曾入壁，园林丛菊自衔杯。孤亭月照沧洲白，双袖云收华顶来。共说拂衣君未老，东山何事久迟回。
台郡遇汪翁者吾乡泾人也赠一绝句
作者：施闰章
朝代：明
体裁：七言绝句

一官留滞竟浮家，海国烟霜两鬓华。梦到桃花潭上水，可能长爱赤城霞。
右舟座中限盐字
作者：施闰章
朝代：明
体裁：五言律诗

满座纷书帙，疏花影竹帘。呼童具鸡黍，随意点齑盐。曳杖星云近，论文甲乙严。香醪兼药物，醉后几回添。
叶井叔暂归黄州
作者：施闰章
朝代：明
体裁：七言律诗

节近重阳不肯留，黄花苦忆故园秋。高歌去傍岐亭好，清梦时回嵩少游。驿路霜催燕客骑，江门枫落楚天舟。莫论后会人谁健，此日相看已白头。
叶讱庵学士示近诗有作
作者：施闰章
朝代：明
体裁：古风

嘈嘈百喙鸣，好手竞丹雘。不见杨子云，垂老悔少作。别来近十稔，冲然敛锋锷。无书悬国门，入直卧馆阁。稍喜韩苏诗，温李如扫萚。抚时耿隐忧，咏古肆遐托。匪期众称妍，要使心无怍。数数推琅琊，共此晨夕乐。寒冬风雪交，空庭喧鸟雀。下帷若无人，应龙等屈蠖。穷窥石室藏，著论补河洛。天子为咨嗟，尔足绍往学。洗心请借看，固靳深扃钥。是时代王言，文字戒繁弱。十九出君手，高下苦绳削。典册企班扬，碑版遍卫霍。自谓总糠秕，劣可供嗢噱。远当祖六经，博拟综七略。怀旧招遗民，眷言及岩壑。大海收百川，容纳犹恐涸。隔巷肯过存，抗言惟好爵。我爱沧浪歌，行采名山药。契阔感夙心，吐气一盘礴。
合溪值雨宿僧舍
作者：施闰章
朝代：明
体裁：七言绝句

万壑飞泉此合流，系舟一夜雨声秋。前生莫是僧楼客，赢得孤眠最上头。
吉州九日登天华山
作者：施闰章
朝代：明
体裁：古风

螺川夜雨朝日晴，早霞正照千山明。郭西走马即丹嶂，岩前把盏看孤城。浩荡风尘成老叟，怕见青枫映疏柳。孟嘉从事昔淹留，落帽曾经此地否。宾僚云物好无敌，缓舞清歌陵绝壁。东篱有菊未开花，野寺何人远吹笛。西江三度送重阳，此度车轮转客肠。家园官舍皆离别，且尽今朝住醉乡。
吉州官亭
作者：施闰章
朝代：明
体裁：五言律诗

小室成虚白，经年客少过。摊书凭石几，倚枕梦山阿。老树枝全秃，新篁日更多。漆园称吏隐，怀古意如何。
吉州怀田未若客舍
作者：施闰章
朝代：明
体裁：五言律诗

别君才几日，细雨落江梅。客梦秦关远，春光粤岭来。寺幽勤把卷，山好对衔杯。莫漫看芳草，归心万里催。
吉州答宋其武少参见寄
作者：施闰章
朝代：明
体裁：七言律诗

齿发衰来带有馀，离愁问讯数行书。故人时汎东湖舫，拙宦惟宜下泽车。山绕郡楼时过虎，滩高津市总无鱼。江梅野寺花如雪，记是春风握手初。
吉鼓寺同季天中给谏
作者：施闰章
朝代：明
体裁：七言律诗

古寺阴阴五月凉，郊坛松色上衣裳。云依初地从侵槛，雨过高城各尽觞。消渴茂陵甘寂寞，栖迟金马敢清狂。飘蓬聚散同为客，何处人间是醉乡。
同严子餐给谏李君渥枢部泛明湖
作者：施闰章
朝代：明
体裁：七言律诗

落日扁舟野兴长，繁弦急筦绮筵张。回波荷芰馀零乱，曲浦亭台接淼茫。海内词人从二仲，客中佳节近重阳。东藩皂盖传高会，此地风流倘未央。
同乡诸子夜集吴圣水邸舍
作者：施闰章
朝代：明
体裁：七言律诗

怪尔作吏家长贫，春衣典尽频留宾。雪鲙香芹南国馔，酒徒词客故乡人。敬亭薜荔若在眼，燕市酣歌还怆神。一石浊醪髡未醉，鸡鸣日出尚逡巡。
同人集一拂祠讲学
作者：施闰章
朝代：明
体裁：七言律诗

讲席从来旧石头，空山回首白云流。百年忽见衣冠会，一日真同邹鲁游。抗疏人传还俎豆，谈经天许傍林丘。烽烟满目群英在，坐爱松风五月秋。
同伯调过沈康臣留饮值雨迟叶蕃仙不至
作者：施闰章
朝代：明
体裁：七言律诗

休文多病偏能赋，同调尊前孺子来。斗酒殷勤十日饮，百年怀抱一时开。江声海色当筵暝，细雨轻雷拂座回。薜荔美人思渺渺，孤城极目独登台。
同吴湖州饮孙太初墓侧
作者：施闰章
朝代：明
体裁：古风

客子有山癖，主人借游具。道峰踏尽日将暮，行厨置酒云归处。云深古木号悲风，松阴酹酒山人墓。作亭表墓始阿谁，延陵望古心相慕。于乎山人何如人，挂瓢词翰今犹存。空同作传少谷序，后来凭吊皆销魂。寒烟薜荔哭山鬼，老僧蘋藻如儿孙。世间万事东流水，眼前且尽酒一尊。残碑风雨犹磨灭，人生何似南山石。
同园次道场山晚集归云庵用韵
作者：施闰章
朝代：明
体裁：五言律诗

尽日看山遍，招提恋夕游。苍岩阴带雨，碧树老禁秋。池忆仙人酌，亭因处士留。回舟仍载酒，吟向白蘋洲。
同太虚牡丹花下
作者：施闰章
朝代：明
体裁：七言绝句

为看青莲学士来，相逢一笑说花开。主人有酒难辞醉，消得春风是此回。
同季升阮怀方邺集耦长草堂限赋
作者：施闰章
朝代：明
体裁：古风

春霖旷良觌，隔巷途已远。眷言二三人，游好追嵇阮。朝阳荡重云，馀雪明绝巘。中园虽就荒，兰芳滋九畹。欢宴各亡疲，羲驭忽已晚。华灯更曲宴，疏酌延缱绻。期为石室游，策杖踰崇坂。瞿硎倘相值，遁迹安拙蹇。
同宋荔裳集严灏亭皋园
作者：施闰章
朝代：明
体裁：古风

阻隔岁将晏，齿发交颓侵。见君复衔恤，陨涕沾重襟。踟蹰展嬿婉，别墅延登临。回溪贯湖水，近圃缅丘林。参差梧竹秀，凌乱荷苇深。微雨缓良宴，故欢感夙心。畴昔在京洛，七子相追寻。惓惓古人义，忼慨扬清音。浮云倏飘散，天路殊飞沈。英华易凋落，烦忧故难任。相顾各叹息，嘉会方在今。各勉岁寒意，无事徒悲吟。
同张虎别大参寻药公因游春浮园
作者：施闰章
朝代：明
体裁：七言律诗

并辔听莺好入林，重逢白社惬幽寻。回溪复岫霾烟雾，老树荒藤见古今。雨裛春光花槛湿，楼凭山色酒杯深。从嗟陵谷须臾变，别墅难忘谢傅心。
同杨商贤秦淮夕坐
作者：施闰章
朝代：明
体裁：古风

尊酒遂日夕，咏言殊未终。鲥鱼新入馔，非君谁与同。此地古笛步，青溪回槛中。歌船歇繁吹，杨柳来清风。忽忆庄与惠，悠然濠上翁。
同毛会侯曹宾及梅耦长宿张见阳西山别业
作者：施闰章
朝代：明
体裁：七言律诗

马首看山日向西，蓝田庄好一招携。萝阴别馆缘溪静，竹外繁花拂槛低。雨过林深云不散，残春谷暖鸟初啼。千峰四面青如许，醉逐东风信杖藜。
同王虹友徐章仲登敬亭
作者：施闰章
朝代：明
体裁：七言律诗

梦逐林峰未许閒，转因佳客一开颜。春风绿遍崖前树，夕照青来雨后山。谢李篇章人未远，江城烟雾鸟初还。闻君留眼看黄海，万仞莲花更可攀。
同籍
作者：施闰章
朝代：明
体裁：五言律诗

同籍云霄在，相逢得几人。酒尊虚衮衮，车马各辚辚。遇旧多斑鬓，伤离独病身。萍蓬自无定，不敢怨风尘。
同翼王近夫耦长集阮怀寓斋再用微字
作者：施闰章
朝代：明
体裁：七言律诗

隔巷犹嫌良会稀，过从乘兴笑开扉。客仍旧侣欢逾永，酒问邻家愿不违。新月何人吹玉笛，东风几日试春衣。他乡朋好传柑近，灯火天街并马归。
同耦长有怀蔡九霞叶九来陈其年诸子
作者：施闰章
朝代：明
体裁：七言绝句

卧龙冈外挂斜曛，谷口花飞细路分。遥忆浑河东畔客，湖临裂帛万条云。
同舍诸公叹庭树无巢
作者：施闰章
朝代：明
体裁：五言律诗

蔽芾疑棠树，阴森似柏台。如何爽鸠署，无复鹊巢来。日月寒还照，风霜昼未开。谁怜鸾鹤在，三匝转徘徊。
同药公及诸子游青又
作者：施闰章
朝代：明
体裁：五言排律

晴冬风日好，乘兴恣攀跻。岚气盈襟袖，泉声逐杖藜。天围一握小，峰截片云低。暗穴熊留馆，荒陂虎印泥。杳冥忘去住，曲折失端倪。置产缘茶圃，分流润麦畦。野梅寒早发，谷鸟腊先啼。白饮烹葵美，青林采药迷。惠庄心共远，支许手同携。不尽青青色，重看万岭西。
同蛟门夜读王西樵年谱·其一
作者：施闰章
朝代：明
体裁：七言绝句

风流历历见平生，文酒招寻忆帝城。同是琅琊旧游好，白门相对泪双倾。
同蛟门夜读王西樵年谱·其二
作者：施闰章
朝代：明
体裁：七言绝句

二陆才名更数谁，雁行中断不胜悲。灯前病客馀惭恨，旧约犹逋有道碑。
同诸公陪侍叶阁学先生集黑龙潭即奉和寓舍对花歌韵
作者：施闰章
朝代：明
体裁：古风

长安春色不可见，时买花枝著眼中。篮舆出门骋野兴，春风无数芳林红。名园颇存濠濮意，人物略与兰亭同。先生袖出看花句，惊才绝艳争天工。黑龙卧壑云杳霭，黄鹂啭日声冲融。高台别墅连咫尺，西山翠嶂横帘栊。论文永啸倾四坐，开襟缓酌须千钟。恨少金樽桑落酒，酣歌醉倒玉山翁。共觉临流思画舫，不妨趁客有游蜂。经年讲幄侍密勿，残春休沐聊从容。人生高会感知己，追欢一日良遭逢。道存丘壑岂荒宴，风光欲暮怜花秾。青峰万古看不足，蹑屐还应忆谢公。
同诸公陪胥明府宴敬亭云齐阁
作者：施闰章
朝代：明
体裁：七言律诗

良辰高会就林峦，宿雨初晴接坐欢。仙吏行春从缓带，青山怀古一凭阑。竹房深入馀花晚，尊酒遥临匹练寒。太白祠前云未散，好留新句与人看。
同诸公集玉山寺和陈蘧人·其一
作者：施闰章
朝代：明
体裁：五言律诗

薄游期屡误，不易是寻山。词赋看时辈，林峰慰老颜。息机迟愧拙，散病早知閒。向夕高云合，留人未遣还。
同诸公集玉山寺和陈蘧人·其二
作者：施闰章
朝代：明
体裁：五言律诗

几年耆旧阔，幽事得僧同。对客把诗卷，看云穿竹丛。乱峰归鸟外，红树碧波中。吾自陶潜辈，千秋忆远公。
同郡僚诸公集山晓楼
作者：施闰章
朝代：明
体裁：五言律诗

女墙低绕槛，杰阁远含风。秋水几时涨，晴山四望同。青螺烟树杪，白鹭酒杯中。江楚今清暇，酣歌兴未穷。
同里诸公集澄江亭·其一
作者：施闰章
朝代：明
体裁：五言律诗

素侣论交地，寒潭百尺澄。江山怜故旧，云树得凭陵。风起帆争郭，渔归浦挂罾。尚书遗迹近，步屧肯相仍。
同里诸公集澄江亭·其二
作者：施闰章
朝代：明
体裁：五言律诗

谢李风流在，吾侪复此邦。清尊临极浦，皎月满寒江。叶落雁无数，沙明鸥自双。宵分歌未歇，何处晓钟撞。
同门李东园按察豫章乱后感寄
作者：施闰章
朝代：明
体裁：古风

西南望江甸，佳人方滞淫。流血一何多，江水为之深。削乱如芟草，吞恨匪自今。我友秉邦宪，清飙翔德音。执谳悯滋蔓，下车涕盈襟。不贵苦击断，贵安反侧心。作楼东湖涘，遥睇西山岑。请閒容野客，侧弁同一吟。所钦怅修阻，旷若飞与沉。
同馆汪钝翁编修假归·其一
作者：施闰章
朝代：明
体裁：七言绝句

悠悠相聚别相怜，不浅论文二十年。头白何时重执手，忽惊双泪落君前。
同馆汪钝翁编修假归·其三
作者：施闰章
朝代：明
体裁：七言绝句

金门兴懒梦云沙，襆被风轻二月槎。妒杀长年相约定，到时犹及牡丹花。
同馆汪钝翁编修假归·其二
作者：施闰章
朝代：明
体裁：七言绝句

闭门高枕谢公卿，史笔纷纶数卷成。特报主恩臣力竭，江皋天放踏歌行。
同馆汪钝翁编修假归·其四
作者：施闰章
朝代：明
体裁：七言绝句

尧峰别自五湖东，竹径茅堂画舫通。云壑逢迎猿鹤喜，少微星果照吴中。
同高尚孚使君过山阴怀张荀仲蒋大鸿
作者：施闰章
朝代：明
体裁：五言律诗

客棹连官舫，宵分过越州。寒烟迷水驿，残月见城楼。耆旧何人健，山川壮岁游。祗凭鸥鹭语，为我报离愁。
同高苍岩进士夜集陆石斋
作者：施闰章
朝代：明
体裁：七言律诗

黄菊紫菊当筵开，同倾桑落漫停杯。看君皎洁森玉树，况复俶傥腾金台。宛转歌声鸡欲唱，参差人影月初来。平生怀抱向知己，明日临岐肠九回。
君子有所思行
作者：施闰章
朝代：明
体裁：乐府曲辞

端坐郁愁思，游娱骋良辰。五侯从何来，宾从皆贵臣。浮云拥轻盖，接毂纷朱轮。前骑鼓吹作，后车燕赵陈。馀芳散绮服，照曜九衢新。朝华不待莫，夕欢不及晨。贵盛有陨歇，珠玉成埃尘。会稽虽晚贵，翁子终杀身。谁知蝉冕客，长愧采薪人。
吴中答宋既庭孝廉·其一
作者：施闰章
朝代：明
体裁：七言律诗

茂苑陵阳一水长，几年清梦逐鲈乡。争誇阛阓皆文字，自信交游属老苍。篱巷曲连深竹径，河桥原傍读书堂。晚凉过雨时相就，湖上追欢旧不忘。
吴中答宋既庭孝廉·其二
作者：施闰章
朝代：明
体裁：七言律诗

爱我耽游如谢客，投诗款曲故人情。酒朋雅称溪山美，家世重兼烈孝名。独卧烟扉成野老，无双国士旧门生。眼中摇落秋风起，愁说天南未罢兵。
吴伯成明府饯别惠山嘉树堂即席限韵
作者：施闰章
朝代：明
体裁：五言律诗

共为河朔饮，坐爱水边楼。萝屋夕阳少，风林残暑秋。园幽邀客住，泉响傍人流。相送情何极，蓉湖系雀舟。
吴六益虔州书至
作者：施闰章
朝代：明
体裁：五言律诗

旅食虔州久，高歌羡尔閒。听莺时倚树，闭户日看山。老去从双鬓，诗传到百蛮。主人能好客，披豁共开颜。
吴兴值四明孙介夫·其一
作者：施闰章
朝代：明
体裁：五言律诗

广陵一醉别，重泛五湖间。到处识狂客，相看非旧颜。蘋洲秋雨急，雪窦草堂閒。共说吟将老，行当卧碧山。
吴兴值四明孙介夫·其二
作者：施闰章
朝代：明
体裁：五言律诗

论文谁不重，秪觉知音稀。遣病日寻药，留宾时典衣。世情湖水阔，生事钓船微。枫色催寒近，羁栖尚未归。
吴兴夜醉宗鹤问客舍
作者：施闰章
朝代：明
体裁：古风

乌程美酒缓百忧，罨画溪连下若流。借问昔人豪饮处，洼尊亭在岘山头。市沽百瓮难甘口，欲寻欢伯谁家有。少文本自耽卧游，客舍留宾倾五斗。白蘋风起寥花新，凉秋夜永且相亲。我亦淹留能几日，除却寻山觅酒人。
吴兴天宁寺
作者：施闰章
朝代：明
体裁：七言绝句

作客年来万事慵，朝朝湖上踏青峰。翻嫌诗思如秋水，不寐长听午夜钟。
吴圣飞携酒见过京邸不值
作者：施闰章
朝代：明
体裁：五言律诗

君来自可坐，何必主人还。良会十年少，旧游双鬓斑。况当携斗酒，正好话家山。笑我缘何出，官贫亦未閒。
吴大宗伯赓庵入阁·其一
作者：施闰章
朝代：明
体裁：七言律诗

朝闻锡命五云飞，江楚声名此日稀。旧擅文章雄虎观，新参密勿入纶扉。礼闱典重频专席，讲幄年深数赐衣。已奏升平还借箸，匡勷端不负恩晖。
吴大宗伯赓庵入阁·其二
作者：施闰章
朝代：明
体裁：七言律诗

彤墀拜舞领千官，吐握还传宾从欢。伊吕嘉谟陈御坐，夔龙雅望拥朝端。胜游海岳心期远，彦会壶觞礼数宽。犹有旧时同籍客，拂尘倘肯一相看。
吴孟举新买名园曰黄叶村庄作种菜诗索和戏柬·其一
作者：施闰章
朝代：明
体裁：七言绝句

叶满村庄酒满尊，便便腹笥舌难扪。紫螯黄雀饶乡味，肯把黄齑嚼几根。
吴孟举新买名园曰黄叶村庄作种菜诗索和戏柬·其二
作者：施闰章
朝代：明
体裁：七言绝句

尝新小摘一开尊，径滑垂藤尚可扪。饱啖无人争坐位，石边閒却老松根。
吴孟举见寄舟行日记有述
作者：施闰章
朝代：明
体裁：古风

欧公志于役，放翁作蜀记。即目散羁怀，繁简撰各异。吴子阀阅人，江海颇高寄。家有积书岩，园多种竹地。遗诗表宋元，断简无失坠。鼓棹入京师，万卷悉稛致。摩挲石鼓文，时把公卿臂。碎琴都市间，十千取一醉。兴尽遽归来，轻舟北风利。河水没荒城，霜钟寒远寺。时为渔父吟，一寓沧洲意。长啸多忧怀，深衷见琐事。近日王平子，京辇论文字。风藻盛推君，吴会资鼓吹。双鱼来石门，瑶华慰离思。三叹书纸尾，一附临风翅。
吴季野若金见过因同哭亡友祖洲
作者：施闰章
朝代：明
体裁：五言律诗

乱后几人全，相逢溪水边。瓢流诗卷去，壁任野藤穿。聚散成浮梗，存亡逐逝川。山阳遗宅在，闻笛一潸然。
吴母苦节诗
作者：施闰章
朝代：明
体裁：古风

君遗妾有身，妾思君同穴。夙昔嫁君衣，拭泪尽成血。别鹄一何早，哺雏一何好。莱彩曜中庭，妾身自綦缟。喔喔霜鸡啼，札札鸣机丝。机丝有断续，素心无改移。
吴湖州园次留宴爱山堂
作者：施闰章
朝代：明
体裁：七言律诗

故人惜别自长安，官舍开尊共客欢。秋晓云霞天目见，夜深风雨太湖寒。近阶双鹤随清啸，卧阁千峰耐独看。我欲南游问岭海，扁舟临发一凭阑。
吴瑶如同年夜宴虎丘
作者：施闰章
朝代：明
体裁：七言律诗

画船落日席重移，精舍凉风倒接䍦。林壑鸟归烟尽夜，管弦人醉月明时。清言独占生公石，旧迹长怜短簿祠。何幸乱离能此会，平秋斗酒更相期。
吴超玉携酒就徐田东水亭
作者：施闰章
朝代：明
体裁：七言律诗

竹篱傍水胜江村，古树霜披旧藓痕。地僻高人长抱膝，天寒好友远移尊。轩窗晚觉沧洲入，烟雨时看白鸟翻。不是寻常文酒会，漫将游宴拟梁园。
吴锦雯湖舫同荔裳稚黄武令
作者：施闰章
朝代：明
体裁：七言律诗

鹭渚灯前散客筵，虎林雨后荡歌船。清秋共剧江湖兴，旧咏犹传京洛篇。日落严城喧鼓角，年来羁宦总林泉。岭南几载音书阔，拚醉蓬窗对月圆。
吴门听雨
作者：施闰章
朝代：明
体裁：五言律诗

昨夜还家梦，乡心计旅程。僧邀光福寺，客卧阖闾城。迟暮争山水，江关警甲兵。白鸥真妒汝，浩荡寄平生。
吴门留赠方干霄少参
作者：施闰章
朝代：明
体裁：七言律诗

招寻衮衮复离筵，依旧追欢粉署年。夜永坐残吴苑月，心清曾试岭南泉。论文家并机云美，秉节人推岳牧贤。莫为苍生改青鬓，江湖乐地此中偏。
吴駬公孝廉过访即取道吴门北上
作者：施闰章
朝代：明
体裁：五言律诗

叶落北楼出，能诗上客来。还看吴苑月，远踏昭王台。旅酒雪中尽，梅花马首开。时危重献赋，应见长卿才。
吹台
作者：施闰章
朝代：明
体裁：五言律诗

李杜高歌后，何人此共游。白云嵩嶂远，疏柳汴城秋。人代归洪水，宫园识故丘。荒祠铭禹德，鼓吹未全休。
呈刘大司寇
作者：施闰章
朝代：明
体裁：五言排律

嵩岳蟠中土，英灵尽八荒。硕儒真间出，哲匠独昂藏。蚤领冬官秩，俄登秋宪堂。是时严令甲，触目满桁杨。击断心频折，平反泪几行。高门追定国，解网佐殷汤。礼数官曹略，诗篇接引长。感恩余独厚，知己义难忘。元气收河洛，雄才抉混茫。伫看亲御幄，拜手颂时康。
呙拙庵孝廉自公安避乱至宁阳
作者：施闰章
朝代：明
体裁：七言律诗

掉头不复问公车，累叶家风旧著书。龙市年来深避地，鸡山僻处重移居。乡园百战人无恙，客路频歌兴有馀。消息荆门安稳未，好将石室当茅庐。
周侍郎枉过寺寓携酒馔
作者：施闰章
朝代：明
体裁：五言律诗

旅次僧庐静，高轩肯数过。玉壶携酒绿，江月近楼多。词客感凋谢，劳生托啸歌。真成文字饮，不醉欲如何。
周山公少府移樽五峰山古梅下
作者：施闰章
朝代：明
体裁：五言律诗

客为画溪来，难孤下若杯。多君携野兴，邀我就山梅。古木寒云护，青峰细雨开。何人知吏隐，耳热重论才。
周星公使安南
作者：施闰章
朝代：明
体裁：七言律诗

玉节遥临绝徼长，春卿特使拥辉光。路逾滇粤蛮方尽，帆过沅湘杜若香。圣世同风销战斗，儒臣载笔总文章。跕鸢炎海休惆怅，白雉行看贡越裳。
周计伯自赣州司理迁大同郡丞过别
作者：施闰章
朝代：明
体裁：五言律诗

路向云中去，维舟问草亭。一樽江共白，百折鬓还青。策马临关远，吹笳傍塞听。此心如赣水，滚滚送扬舲。
周雪客戴笠图
作者：施闰章
朝代：明
体裁：七言绝句

两世风流洛下闻，轩轩意气直干云。青松碧涧吾侪事，笠子如何肯让君。
和伯衡长至见寄
作者：施闰章
朝代：明
体裁：七言律诗

至日书来已除夕，北楼回首望南州。沙云浦鸟催寒尽，柏叶椒花笑客愁。穷海无人犹带甲，沧江何地许披裘。年来怪尔伤情甚，头白长吟忆故丘。
和冯明府木伯枉集草阁之作
作者：施闰章
朝代：明
体裁：七言律诗

故人良会复论文，短槛疏帘见水濆。入座醉邀东岭月，隔溪寒共北楼云。陶潜归卧山中隐，谢客诗成洛下闻。岁晚知音难聚首，更看风叶暮纷纷。
和叶九来忆鹤
作者：施闰章
朝代：明
体裁：七言绝句

羁栖莫遣报春残，无那乡心到药栏。遥愧故山林下鹤，相思清夜数声寒。
和吴舫翁济南见寄
作者：施闰章
朝代：明
体裁：七言律诗

二东书札数能来，怀抱遥从万古开。习礼空坛亲酹酒，闻韶旧地独登台。讲堂犹梦青原会，乡国惟馀画角哀。满眼风尘吾辈老，横流江海几时回。
和姬人珠渊寄小镜
作者：施闰章
朝代：明
体裁：七言绝句

白头相许伴青山，天意驱人不放閒。寄到菱花将锦字，断肠独自照离颜。
和尤悔庵懒朝韵
作者：施闰章
朝代：明
体裁：七言律诗

药裹随身骑马稀，冠缨麋鹿性长违。釜尘远忆松花饭，裘敝争如荷叶衣。中岁久衰贪养拙，新恩未报敢言归。蹒跚逐队惭鹓鹭，珥笔生涯计恐非。
和张荀仲先生枉哭家叔父四首·其一
作者：施闰章
朝代：明
体裁：七言绝句

呜咽亲书堕泪辞，泪痕直彻九泉知。回思在日难分手，百遍踌躇别去迟。
和张荀仲先生枉哭家叔父四首·其三
作者：施闰章
朝代：明
体裁：七言绝句

何限交情共素襟，死生辛苦范张心。似闻款款遗音在，重向楼前月下寻。
和张荀仲先生枉哭家叔父四首·其二
作者：施闰章
朝代：明
体裁：七言绝句

伤心不忍复登楼，旧日残诗壁上留。扶病白头拚恸绝，敬亭云树一时秋。
和张荀仲先生枉哭家叔父四首·其四
作者：施闰章
朝代：明
体裁：七言绝句

生憎鉴水隔江南，老去离居总不甘。千里龙钟还挂剑，延陵义重几人惭。
和彭羡门编修偕悔庵忍庵华隐诸同年夜集寓斋之作时壬戌除夕前二日·其一
作者：施闰章
朝代：明
体裁：七言律诗

素交简易共心期，小坐偏宜岁晏时。比舍客过常步屧，趋朝鬓改渐成丝。书多閒许披帷借，路近归从把炬迟。三径逢迎元我辈，风流应遣后人知。
和彭羡门编修偕悔庵忍庵华隐诸同年夜集寓斋之作时壬戌除夕前二日·其二
作者：施闰章
朝代：明
体裁：七言律诗

老嗔岁短恨更长，苦忆梅花傍酒香。夜煖一冬无雨雪，官寒五载饱风霜。简编送日生涯薄，车马看人底事忙。永夕偷閒差不恶，尽拚清话旧山堂。
和徐大中丞除夕诗用韵·其一
作者：施闰章
朝代：明
体裁：七言律诗

金门时忆旧郊扉，荏苒风光劝拂衣。守岁无心长少睡，还山未果愧言归。春盘倦续椒花颂，乡味携来菰米肥。京辇灯觞多胜事，相看只恐鬓毛非。
和徐大中丞除夕诗用韵·其二
作者：施闰章
朝代：明
体裁：七言律诗

遣兴时时倚旧醅，欺人日月苦相催。忍看眼底抛残历，忽梦江头入早梅。晚节久安生计拙，春风远接故乡来。论文稍喜存知己，午夜重倾竹叶杯。
和木山来看牡丹
作者：施闰章
朝代：明
体裁：七言律诗

生涯懒种邵平瓜，喜近东邻处士家。竹径旧谙谁是客，匏尊一笑为看花。轻风燕语江城晚，返照人酣席帽斜。闻说天南烽未息，多惭消遣对春华。
和沈康臣舍人岁暮喜得余书之作·其一
作者：施闰章
朝代：明
体裁：五言律诗

旧好频年隔，相思伏枕馀。宁知青琐客，苦忆素交书。松火围寒坐，溪窗闻夜渔。燕吴各天末，搔首一愁予。
和沈康臣舍人岁暮喜得余书之作·其二
作者：施闰章
朝代：明
体裁：五言律诗

于越曾为客，相过棹小舟。春光一掷去，旧札十年留。病隔夔龙远，閒随麋鹿游。故人才力健，珥笔自风流。
和田子纶水部移居元韵
作者：施闰章
朝代：明
体裁：古风

载书何必三十车，牵船住岸亦为家。才雄官冷耽坐啸，身随鹓鹭心麇麚。避喧狭巷蹴茅屋，虚檐煖处安蜂衙。药臼茶铛足位置，天然曲几容横斜。犊鼻偏嗤南阮富，俸钱小买东篱花。墙短远山见秋色，那无深柳可藏鸦。滑稽暂尔金门隐，徉狂羞作渔阳挝。几辈朋来竞高唱，不妨鼓瑟驱灵娲。
和程叔夜雨独宿郡阁
作者：施闰章
朝代：明
体裁：七言律诗

永夕残编秪自论，萧条官舍亦閒门。时艰短鬓诗书贱，雨急空斋灯火昏。问夜羁心闻戍鼓，怀人归梦逐山村。谁知野馆江声里，有客相思罢酒尊。
和耦长移馆书怀
作者：施闰章
朝代：明
体裁：七言律诗

空庭昨夜菊初残，霜白天高岁又阑。巷僻总输三径静，官閒何似五湖宽。诗妨人事吟成少，愁满乡书写尽难。咫尺素交稀见面，栖迟谁得一枝安。
和艺圃十二咏寄姜仲子学在 其一 南村
作者：施闰章
朝代：明
体裁：古风

园林数武地，孤村自杳霭。人间烟火中，兴在沧洲外。言招栗里翁，赏心有同会。
和艺圃十二咏寄姜仲子学在 其七 浴鸥池
作者：施闰章
朝代：明
体裁：古风

主人读南华，鸥汎空明里。出没狎潜鳞，高眠就芳芷。不有荡舟人，何由撇波起。
和艺圃十二咏寄姜仲子学在 其三 红鹅馆
作者：施闰章
朝代：明
体裁：古风

曾闻朱鹭歌，素羽纷已烂。身入荷花红，掌翻萍藻乱。有客坐临池，沿波方汗漫。
和艺圃十二咏寄姜仲子学在 其九 响月廊
作者：施闰章
朝代：明
体裁：古风

沉沉松桧冷，飒飒风泉清。月凉鹤自警，中夜时一鸣。此际倚栏客，泠然沧海情。
和艺圃十二咏寄姜仲子学在 其二 鹤柴
作者：施闰章
朝代：明
体裁：古风

栖君林壑间，怜君江海意。时衔几上书，略识篇中字。凌霄志未忘，顾影振双翅。
和艺圃十二咏寄姜仲子学在 其五 香草居
作者：施闰章
朝代：明
体裁：古风

寻芳无处所，春风为君起。含情怨王孙，结念思公子。采采欲遗谁，湛湛长川水。
和艺圃十二咏寄姜仲子学在 其八 渡香桥
作者：施闰章
朝代：明
体裁：古风

川岩罗户牖，略彴通何处。怀新径不穷，直蹑飞虹去。花气秋满衣，坐石澹容与。
和艺圃十二咏寄姜仲子学在 其六 朝爽台
作者：施闰章
朝代：明
体裁：古风

日出喧众鸟，孤怀易惆怅。朝光木末来，拄笏閒相向。有时笠泽云，飞著茅亭上。
和艺圃十二咏寄姜仲子学在 其十 垂云峰
作者：施闰章
朝代：明
体裁：古风

片石倚天立，五丁削不得。题字昔何人，青苍万古色。伫望杳难攀，亭亭自孤直。
和艺圃十二咏寄姜仲子学在 其十一 六松轩
作者：施闰章
朝代：明
体裁：古风

乔柯作偃盖，清阴周四壁。自具虬龙姿，风涛声戛击。执卷坐中庭，晴空微露滴。
和艺圃十二咏寄姜仲子学在 其十二 绣佛阁
作者：施闰章
朝代：明
体裁：古风

众香国中住，清净生妙理。山邻支道人，身合庞居士。惟馀文字禅，高言不妨绮。
和艺圃十二咏寄姜仲子学在 其四 乳鱼亭
作者：施闰章
朝代：明
体裁：古风

水木共深翠，鱼从莲叶戏。濯缨有馀清，把钓浑閒事。逍遥濠上游，千古一高寄。
和莆阳张孝廉见过就亭之作
作者：施闰章
朝代：明
体裁：七言律诗

闽海归心厌鼓鼙，江亭野望倚丹梯。残年泥客同尊酒，几岁看云独杖藜。落木烟寒渔舍小，青山晴压女墙低。飘蓬苦忆张平子，夜夜孤吟草阁西。
和许郡丞尧文劝输白沙村
作者：施闰章
朝代：明
体裁：五言律诗

荒城郁愁思，转羡谷中行。冬霁疑春日，官閒似客程。褰帷青嶂得，倚杖白云生。莫怪徵输苦，芜田久不耕。
和钱湘灵见赠
作者：施闰章
朝代：明
体裁：七言律诗

孤飞西北一浮云，造次相逢客路分。金谷胜游花下得，柴桑逸调酒中闻。风烟荏苒思回策，心迹疏慵薄卖文。良会江城同惜别，拥书高坐独输君。
咏古杂诗·其一
作者：施闰章
朝代：明
体裁：古风

黄河有本源，传自昆崙丘。堤防苟不固，汎滥将为忧。章亥度天地，夸父触不周。目营万里外，心遗径寸谋。青阳无留景，仄径多倾辀。弱水不可航，欲济行无由。喟焉眷周道，止策还优游。
咏古杂诗·其七
作者：施闰章
朝代：明
体裁：古风

平勃交欢日，吕狐收族时。陆生掉寸舌，不使九鼎移。生才各有用，所贵心相知。纯钩或绕指，神龙时守雌。谔谔洛阳生，乃羞绛灌为。
咏古杂诗·其三
作者：施闰章
朝代：明
体裁：古风

赤帝薄儒冠，得鹿守文治。斯文有本根，过鲁先孔祀。墙壁出遗经，诸儒相鼓吹。辞赋等优俳，讽谏亦无讳。孝文宽贾生，痛哭肆高议。谤书訾史迁，身辱书不坠。风骚许怨诽，煌煌四始义。杨恽行乐人，片言乃阶厉。吞声拊缶歌，千春为流涕。
咏古杂诗·其九
作者：施闰章
朝代：明
体裁：古风

浮云如车盖，白日蔽馀晖。冲飙起中路，化作飘蓬飞。行行无根蒂，持此终安归。雍门自鼓歌，薛公沾裳衣。千春谁不死，朝菌良可悲。君看繁华子，宁忆桑榆时。
咏古杂诗·其二
作者：施闰章
朝代：明
体裁：古风

文明盛中古，帝陛存土阶。相驱递雕斲，大朴无重回。百家既蜂起，六籍归秦灰。世变不可极，斯文为之灾。奔腾过千载，作者横九陔。周行改岐路，荣木忘故荄。众草既已蕃，霜雪终皑皑。宣尼志删述，筮贲有馀哀。
咏古杂诗·其五
作者：施闰章
朝代：明
体裁：古风

玉树生倾崖，不如桑与麻。抱璞贵不毁，党人讵足誇。膺滂如火烈，刚直成疵瑕。衽席视汤镬，甘死无咨嗟。张俭斗筲人，脱身连万家。惜哉荀爽言，弃掷如尘沙。
咏古杂诗·其八
作者：施闰章
朝代：明
体裁：古风

下士多所营，上士少所偶。寸心怀百忧，毫末非我有。岂无千夫雄，驰骛求白首。达哉柱下言，人与骨俱朽。长跽问犹龙，贱子长年不。青牛不可追，行就尼山叟。
咏古杂诗·其六
作者：施闰章
朝代：明
体裁：古风

卜式本助边，义请烹弘羊。次公起钱谷，奋身称循良。毁家纾国难，受爵亦何伤。志士有逃禄，抗迹独高翔。徵车卧不起，饮毒何仓皇。奉钱赎徵聘，咄咄谯君黄。
咏古杂诗·其十
作者：施闰章
朝代：明
体裁：古风

独行良踽踽，四顾何滔滔。富贵徒汩没，不如为客豪。朝为斗酒会，莫为刎颈交。翔鹍凌广汉，奋翅求其曹。张陈既相厄，萧朱非久要。烈士寸心合，万事轻秋毫。两人成一身，长嗟左伯桃。
咏古杂诗·其十一
作者：施闰章
朝代：明
体裁：古风

诗人罕闻道，栗里有徵士。坦履就田畴，遐尚追皓绮。称心发高唱，和歌者谁子。右丞及左司，异代分具体。枯槁何见嘲，玄液非甘醴。悟彼高山操，绝弦良有以。
咏古杂诗·其十七
作者：施闰章
朝代：明
体裁：古风

三王御海宇，礼乐急斯须。如金归大冶，巨细成规模。厉阶彼嬴氏，任法仇诗书。堂陛迷隔绝，朝仪一何愚。叔孙采其弊，绵蕞徒区区。新声传乐府，雅颂竟何如。两生不肯行，倔彊非世儒。遗绪振河汾，董薛复先殂。长河日东下，蔓草谁当除。嗟尔墙东叟，望古久踟蹰。
咏古杂诗·其十三
作者：施闰章
朝代：明
体裁：古风

驱车适齐鲁，饥渴求善士。观澜洙泗滨，濯缨沧溟涘。美哉洵泱泱，大道亦孔迩。百谷何群飞，天风扬海水。宾客竞平津，尘埃生阙里。行行蓟北门，滔滔长安市。橘柚虽佳树，渡淮化为枳。众醉思独醒，转叹于陵子。
咏古杂诗·其十二
作者：施闰章
朝代：明
体裁：古风

苍鹰饱搏击，鸾凤无栖枝。弋人慕彩翰，弓缴将见欺。文章资叱咤，高步多崄巇。祢生求白刃，黄祖安足嗤。辍翰就戎服，弯弓西北驰。宝刀珠玉饰，白马黄金羁。常从霍骠骑，不数李贰师。功成会天幸，虎啸不移时。今日万户侯，昨日羽林儿。
咏古杂诗·其十五
作者：施闰章
朝代：明
体裁：古风

春鸟多好音，鸣我池上楼。情人盈海甸，夙昔偕宴游。言当策我驾，顾望还淹留。出门阻虎豹，安能历九州。芳兰易摧霣，壮士多烦忧。平生弦诵地，牧马成荒丘。何以歌我怀，五噫间四愁。肉马不可御，翱翔骖赤虬。欲挽天河水，俯澄浊海流。
咏古杂诗·其十八
作者：施闰章
朝代：明
体裁：古风

青阳敷淑景，百卉争葳蕤。商风未及发，花落馀空枝。华士徇物欲，倾身骛文辞。雕饰丧其璞，少壮朱颜衰。自古多作者，名在魂安归。生为鸾凤吟，死为猿狖悲。独言慕扬马，谁与曾闵期。
咏古杂诗·其十六
作者：施闰章
朝代：明
体裁：古风

雀衔松树子，飞落枯桑颠。本自非骨肉，寄生亦缠绵。谁谓同根株，两心不相怜。势利生白刃，兄弟成弃捐。孤竹乐交让，二赵悲独全。拊膺感至性，三叹不能言。
咏古杂诗·其十四
作者：施闰章
朝代：明
体裁：古风

昔游嵩与洛，引领箕山岑。野旷风萧条，落叶下脩林。高坟独崔巍，流泉清且深。未知葬者谁，父老传至今。万乘且不顾，何况挥黄金。矫立易为节，达生难处心。哲人冥荣瘁，贵不撄素襟。垂旒如白屋，楮冠乐鸣琴。一为抚弦歌，太古留遗音。
咏古杂诗·其四
作者：施闰章
朝代：明
体裁：古风

种兰思花多，种瓜思蔓长。姬周本忠厚，弱祚逾夏商。祖龙亦何促，黔首栖剑铓。炎刘袭馀烈，吏酷如探汤。朝爵拜通侯，夕尸弃道傍。懿彼从赤松，蝉蜕惟子房。
咏竹熏笼
作者：施闰章
朝代：明
体裁：古风

惭非博山炉，犹隐湘妃泪。提携藉纤手，得入合欢被。爇炭镂鸳鸳，薰芳荐兰蕙。常恐炎节至，弃捐独憔悴。
哀张木弟
作者：施闰章
朝代：明
体裁：五言律诗

名藉诗篇著，家馀屋壁存。百年犹恨短，万事早声吞。繐帐天风急，山楼海气昏。养疴余未暇，肠断故人言。
哀族叔汝毅罹兵难
作者：施闰章
朝代：明
体裁：五言律诗

全身无早计，蹈刃复谁怜。殁后遗书债，生前乏酒钱。痴儿甘失学，孀母怨长年。丧乱犹如此，魂归何处边。
哀覆舟
作者：施闰章
朝代：明
体裁：古风

人言覆舟之下无伯夷，下有伯夷谁能知。不见章江白浪翻银屋，千人一日委鲸鲵。铁树老蛟岂断锁，蛇身牛首角觺觺。官舟贾舶须臾尽，贤愚作计空尔为。我时系艇章门下，访旧登楼憩僧舍。遥怜招手声渐吞，坐看沈渊泪空泻。最后一船帆已收，距堤三尺惊回流。反覆沦胥在俄顷，冤魂聚族啼沙洲。茫茫世路眼堪白，斟酌江湖聊汎宅。江头一步又迷津，愁杀孤舟未归客。
哀豫章
作者：施闰章
朝代：明
体裁：古风

豫章多瘠土，朴善生其间。宦达矜廉隅，闾左罕豪奸。布衣饱脱粟，八口皆欢颜。哀兹氓俗俭，生齿或苟全。往年经丧乱，芜没嗟良田。贫或苦逋赋，犷不至揭竿。何人实戎首，祸蔓横纠缠。江村馀几屋，流血膏平原。志妇满沟渎，存者随北辕。诀绝无六亲，长号衢路边。悔不早骈首，生死同家园。
响山临眺同诸子有怀杓司
作者：施闰章
朝代：明
体裁：五言律诗

城南山在望，将老始登临。路断渔樵迹，潭空鸟雀音。浦沙春涨落，村树晚烟深。忽念幽栖客，沧洲不可寻。
响雪亭
作者：施闰章
朝代：明
体裁：七言律诗

凭阑独坐昼冥冥，谁向云根置草亭。晴日峡飞千嶂雨，秋空潭见数峰青。泉幽好入郦生注，井近应留漫叟铭。凭仗村翁谋斗酒，凉风拂面总成醒。
哭侯叔靖先生·其一
作者：施闰章
朝代：明
体裁：五言律诗

先生真长者，因寿转蹉跎。身与残书尽，儿憎一第多。良田抛负郭，老泪竭西河。不怨归泉路，频年总卧疴。
哭侯叔靖先生·其二
作者：施闰章
朝代：明
体裁：五言律诗

贫死人情见，素车谁到门。祭时空酒脯，在日少饔飧。为善生涯拙，传经旧恨存。九原魂不断，泪眼望诸孙。
哭刘何实学使·其一
作者：施闰章
朝代：明
体裁：五言律诗

昨日寄书去，谁言吾友亡。病衰才举子，留滞久为郎。薄命文章促，愁云海岱长。诸生依讲席，凄断几人肠。
哭刘何实学使·其三
作者：施闰章
朝代：明
体裁：五言律诗

共是西曹客，同官东鲁来。喜先游阙里，恨不到蓬莱。词赋精魂在，生徒气运摧。秪看双玉树，泪眼为君开。
哭刘何实学使·其二
作者：施闰章
朝代：明
体裁：五言律诗

近逢齐鲁客，问讯倍沾巾。好事能过我，怜才不畏人。药栏吟句苦，画舫汎湖频。痛惜风流尽，空遗八口贫。
哭刘尚书瀛洲先生
作者：施闰章
朝代：明
体裁：七言律诗

河岳耆英更数谁，衔恩知己泪双垂。群空东国持衡日，发白西曹解网时。勇退尚嘲疏傅晚，论才猥许杜陵诗。秪今繐帐天风急，日暮徒催野客悲。
哭同年张于寅·其一
作者：施闰章
朝代：明
体裁：古风

海风动地白日昏，折我玉树垂昆崙。魁梧磊落犹在眼，满堂恸哭皆声吞。鬼伯讵敢相促迫，丰隆为御云车奔。一生胸臆向谁吐，裂眦慷慨号天门。呜呼天门路阻绝，江汉溟溟堕孤月。
哭同年张于寅·其三
作者：施闰章
朝代：明
体裁：古风

出门出门何所营，病中鼓枻江上行。季布平生重然诺，鲁连排难轻死生。男儿七尺自有命，抗颜欲与雷霆争。风流意气一朝尽，眼前豪俊谁纵横。呜呼往事不可谏，目极松楸泪如霰。
哭同年张于寅·其二
作者：施闰章
朝代：明
体裁：古风

嗟尔生年二十六，气吞万卷心不足。开樽结客少年场，走马长安还击筑。雕龙世业公车早，词翰横流泻飞瀑。相看努力驰中原，岂料着鞭成转烛。呜呼尔魂不可招，青枫暮雨空萧条。
哭吴在心
作者：施闰章
朝代：明
体裁：古风

琼树寒将华，春风忽吹折。萧艾一何多，兰蕙种几绝。之子至性人，孝友心力竭。鬼伯故乖离，父死不相诀。郁哀摧中肠，缠疾纷百结。遂令千里辕，启涂行已辍。夙昔善文辞，青衫一呜咽。九原逢二亲，相看泪成血。
哭周伯衡·其一
作者：施闰章
朝代：明
体裁：五言律诗

失路归偏晚，从军老复来。人间争用武，天上倘怜才。官止成双泪，吾禁赋八哀。秋风吹楚泽，魂断几时回。
哭周伯衡·其二
作者：施闰章
朝代：明
体裁：五言律诗

青鬓推良史，黄门旧谏臣。江湖一垂翅，荆楚竟枯鳞。诗忆把杯日，殡看行路人。吹嘘真误汝，非是不安贫。
哭妹婿梅起圣
作者：施闰章
朝代：明
体裁：五言律诗

万事君都已，孤坟我独悲。有生惟卧病，临诀尚留诗。年弱怜吾妹，啼多抱汝儿。琼枝折太早，零落竟谁知。
哭方尔止·其一
作者：施闰章
朝代：明
体裁：七言绝句

蹉跎万事总长贫，独为无儿太损神。地下莫应逢顾蔡，吞声同恨有三人。
哭方尔止·其二
作者：施闰章
朝代：明
体裁：七言绝句

老健诗书意独勤，难将万卷殉孤坟。平生哭友惟君痛，谁把新诗更哭君。
哭李梅公少司马
作者：施闰章
朝代：明
体裁：五言排律

武林投分日，南浦尽欢年。论学频同席，伤离强系船。忘形真故旧，把盏共林泉。神剑归何处，东山竟寂然。盛名生陨谢，耆德易崩骞。史局家相继，房中句共传。鬓从枢辅改，书向国门悬。文采斯文在，交情我辈偏。青松凋雨雪，白马阻江天。絮酒将双泪，遥倾文水边。
哭杜心上人
作者：施闰章
朝代：明
体裁：五言律诗

七年才会面，永别痛如何。临逝留书诀，平生作偈多。石函经寂寞，佛阁志蹉跎。双屐看山近，从今已倦过。
哭梅雨吉
作者：施闰章
朝代：明
体裁：五言律诗

独负才无敌，为君兄弟难。前生定长吉，后死倘都官。玉树人间尽，青衫地下寒。空流嫠妇泪，坟土不曾乾。
哭石湖邢孟贞
作者：施闰章
朝代：明
体裁：古风

送别临寒溪，严飙莫萧瑟。相诀岂尔时，永痛缠愁疾。平生卧石湖，握瑜长抱膝。杖策稍出门，蒙袂返蓬室。蕴此忧生嗟，弥促引年术。英华中路零，篇籍恐遗失。素车怅有违，宿草涕仍出。谅直怀古欢，论文旧俦匹。箧中有遗草，逝将揭白日。忉怛念久要，万事从兹毕。
哭茆一峰·其一
作者：施闰章
朝代：明
体裁：七言绝句

哭君泪尽不胜情，往事凄凉过半生。才入金门又泉路，天风都作断肠声。
哭茆一峰·其三
作者：施闰章
朝代：明
体裁：七言绝句

胪唱联翩竞一时，霜风先折好花枝。归魂倘认家乡好，多在潺湲宛水湄。
哭茆一峰·其二
作者：施闰章
朝代：明
体裁：七言绝句

萧萧归榇冷斜阳，药裹诗留字几行。最是哀荣独绝处，一时馆阁尽沾裳。
哭蒋虎臣修撰
作者：施闰章
朝代：明
体裁：七言律诗

远游汗漫锦江春，苦爱逃禅问许询。垂诀一诗犹说偈，系官几载自嫌身。半肩华岳峰头月，夙世峨嵋寺里人。难忘平生相勖赠，长干临别语酸辛。
哭蒲瑞生先辈
作者：施闰章
朝代：明
体裁：五言律诗

八十应无恨，平生重可悲。贫缠黄发后，鳏自少年时。旧帙留残泪，慈孙绝见期。魂销临诀语，早索哭君诗。
哭蔡大美·其一
作者：施闰章
朝代：明
体裁：五言律诗

悲君易箦日，是我出门时。永诀嗟无及，归来恨少迟。家贫偏爱客，身病强成诗。零落藏书在，伤心却付谁。
哭蔡大美·其三
作者：施闰章
朝代：明
体裁：五言律诗

夜踏双桥月，朝看叠嶂云。有杯皆共醉，无句不相闻。徐剑空悲我，卢医独误君。幸留阿鹜泪，一为洒孤坟。
哭蔡大美·其二
作者：施闰章
朝代：明
体裁：五言律诗

一生多意气，形影岂宜孤。嗜饮从瓶罄，防衰借药扶。穷猿终失路，老蚌竟无珠。永断求羊迹，空悲蒋径芜。
哭蔡大美·其四
作者：施闰章
朝代：明
体裁：五言律诗

老友多摇落，存君与顾邢。人间无硕果，地下倘玄亭。短札犹盈笥，新书未杀青。敢矜皇甫序，悽绝复谁听。
哭许青崖
作者：施闰章
朝代：明
体裁：七言律诗

曾向南村问草堂，重来惟见竹过墙。半生藤杖看山尽，遗草莲峰凿石藏。左氏失明还述作，杜陵遭乱晚哀伤。新安江水悲耆旧，呜咽声随客泪长。
哭邢奕远
作者：施闰章
朝代：明
体裁：五言律诗

乐极爱难割，伤心死若何。酒尊虚夜少，楼榭得春多。地下宁歌管，人间怨绮罗。相思半词客，泪洒旧山河。
哭门人徐武令
作者：施闰章
朝代：明
体裁：五言律诗

尚把新诗赠，俄惊见面难。文章真气象，骨相岂清寒。阿鹜孤雏小，衰亲万事残。空遗垂绝语，拭泪几回看。
哭雷伯吁追悼及李叔则杜苍舒二十韵
作者：施闰章
朝代：明
体裁：五言排律

世罕怜才者，天收作赋人。相催成陨落，吾老独酸辛。叔则声名久，苍舒邂逅亲。飞书来岱麓，握手记湖滨。敏捷李无敌，魁梧杜绝伦。深心推伯吁，鸿笔奋西秦。文字经营苦，江关旅寓贫。诗寻孙楚说，家与仲宣邻。编纂连宵旦，呼号动鬼神。正誇同跋扈，讵意顿沉沦。箧笥书犹在，泉台气莫伸。残篇谁料理，万事一埃尘。作序劳玄晏，谈经许大春。穷愁宁到骨，啸傲肯谋身。态忆粗豪好，交怜怀抱真。壶觞情契阔，关陕梦逡巡。所痛芜城近，偏难尺素频。岳莲摧菡萏，玉树委荆榛。海内知音失，山中白发新。素车终隔远，双泪染松筠。
哭颢亭少司农
作者：施闰章
朝代：明
体裁：五言排律

头白期相见，悲来断客肠。斯文失祭酒，吾道共沾裳。岁岂龙蛇值，人推麟凤祥。冲襟含岳渎，峻望絜圭璋。君捷南宫日，余陪西署郎。定交元杵臼，卜夜屡壶觞。侨肸真联络，应刘并颉颃。校书专史局，珥笔主词场。七子诗标举，千秋兴激昂。移官喉舌寄，补阙股肱良。视草青藜火，弹文白简霜。临观雄海岱，邹鲁入宫墙。浃岁三迁亟，殊才特典章。温言承黼坐，谠议动岩廊。掌宪平反苦，司农会计长。边隅初蠢动，禁旅骤腾骧。清覈严丝粒，经营薄孔桑。时艰资道济，神瘁恃身强。仙骨将遗蜕，台星遽掩芒。帝心虚倚畀，府事缺劻勷。哲胄违含饭，亲交忆慨慷。历官无长物，急友肯多方。垂诀还留疏，残吟剩满床。多情偏好我，远道独相望。尺素嗟离索，三生恨渺茫。商飙寒霣箨，旅榇远还乡。亮采公卿痛，清流顾及亡。圣湖看惨淡，天目少辉光。继武纷簪绂，将雏尽凤皇。鸿名堪不死，艺苑岂全荒。褒恤恩知重，凋零道可伤。哀歌当薤露，双袖涕浪浪。
哭高汇旃先生·其一
作者：施闰章
朝代：明
体裁：七言律诗

书来前日正开颜，肯信骑箕去不还。履道行藏追止水，问年甲子合尼山。愁云楚泽招魂远，茂草东林讲席閒。怅望中原与吴会，更谁耆旧在人间。
哭高汇旃先生·其二
作者：施闰章
朝代：明
体裁：七言律诗

九峰高会岂沉沦，强饭犹传矍铄身。闽洛遗风还吾党，东南故老失斯人。预留治命宁伤鵩，特撰新篇竟获麟。天路招寻忠宪在，逍遥共喜出埃尘。
唐使君寓庵宴梅花亭
作者：施闰章
朝代：明
体裁：七言律诗

何逊风期许入林，谢公楼畔复招寻。寒花故照离人酒，仙吏閒同野老心。江上雪晴孤棹远，槛边山绕暮云深。官梅水驿多无数，淮甸江门几处吟。
唐子庵同江允凝
作者：施闰章
朝代：明
体裁：五言律诗

胜地从山僻，良游冒雨成。松云重坞白，池水半岩明。烧笋谷中饭，观鱼濠上情。秪应真静者，机息见无生。
唐子庵和壁间绝句
作者：施闰章
朝代：明
体裁：七言绝句

回冈径滑青藤雨，古寺山寒白昼灯。夜静好谁池上坐，月明长照定中僧。
唐寓庵大同书至
作者：施闰章
朝代：明
体裁：七言律诗

宦迹浮云好是閒，东西天畔各苍颜。黄榆白草时行塞，画舫青溪旧对山。燕市尺书冲积雪，雁门千里望重关。春风倦客愁无那，凭仗梅花伴使还。
唐朕虞以岁荐入都
作者：施闰章
朝代：明
体裁：七言律诗

无尽春风在帝城，桃花一路送君行。河边月照离人影，蓟北莺啼故国声。野戍漫劳烽火急，旗亭何处酒尊倾。秪今汉主需良策，前席应知重贾生。
唐豫公见贻兰花一本新藕一弯题曰西施臂戏答此篇
作者：施闰章
朝代：明
体裁：古风

触热还出门，对人思假寐。甘为褦襶手，顾影良自愧。唐公青霞人，看花时独醉。忽分楚女香，兼割西施臂。婵媛共无言，芬芳各自媚。胆瓶与玉盘，珍重相位置。惟怜臂绰约，匕首不忍碎。但充君子肠，犹胜空憔悴。
喜伯玑归自江南
作者：施闰章
朝代：明
体裁：五言律诗

故园来何暮，陶陶永夜情。近江看月好，把酒到鸡鸣。归隐仍无计，愁吟过此生。吾衰今已甚，愧尔说诗名。
喜周侍郎释系南还·其一
作者：施闰章
朝代：明
体裁：五言律诗

江南真梦断，君岂信生还。重踏乡园路，争开涕泪颜。亲朋深酒坐，书画乐身閒。门外青青色，多情是故山。
喜周侍郎释系南还·其二
作者：施闰章
朝代：明
体裁：五言律诗

亲病违汤药，愁心两地悬。可怜枯老眼，不及见归船。白草悲丘陇，黄金尽橐饘。痛馀休堕泪，长啸五湖边。
喜张鞠存吏部至
作者：施闰章
朝代：明
体裁：五言律诗

淮口何时到，邗江慰索居。不嫌音问少，各讶鬓毛疏。生事馀丛桂，青山满旧庐。老来矜岁月，别后著何书。
喜王望如赦还
作者：施闰章
朝代：明
体裁：五言律诗

事定多艰后，天留百折身。馀生称过客，急难是全人。战胜宁忧老，归耕不厌贫。白门黄岳路，吟好伴松筠。
喜白仲调评事移寓比邻
作者：施闰章
朝代：明
体裁：七言律诗

旅服愁沾车马尘，过从日夕不嫌频。衔杯谈宴今邻叟，同学追随旧党人。定国高门惟尚德，东方索米岂长贫。相看忽忆江乡好，残腊疏梅早放春。
喜遇葛元士
作者：施闰章
朝代：明
体裁：五言律诗

岁晚沧洲卧，怀君未易寻。三春风雨尽，一径水云深。老积惊人句，穷坚避世心。素交离乱后，一醉北山岑。
喜锦帆至自武阳
作者：施闰章
朝代：明
体裁：五言律诗

匹马冲霜露，衰颜会汴城。浪传空尽泪，乍见拟更生。老健狂歌得，官閒晚计成。信陵馀朽骨，谁肯问侯嬴。
嘉卿至自清江
作者：施闰章
朝代：明
体裁：五言律诗

夜雨清江涨，江门得故人。开颜客病减，对酒柳条春。道合艰虞日，天留肥遁身。何年同采药，不蹋市头尘。
嘲友人闭户
作者：施闰章
朝代：明
体裁：七言律诗

坐卧茅堂对北楼，敬亭招我及春游。好将朋酒穿云去，忍背莺花尽日愁。迹谢窥园终索寞，诗成蹑屐尽风流。林塘莫厌经过遍，剩水残山足劝酬。
四安旅舍
作者：施闰章
朝代：明
体裁：七言绝句

隔岸青山半夕阳，马蹄歇处是它乡。主人十载重相见，依旧扁舟系绿杨。
四弟读书曹塘枕上有怀·其一
作者：施闰章
朝代：明
体裁：五言律诗

忍送离家塾，含悽泪满襟。衰亲馀几日，志士惜分阴。好是齑盐味，坚须铁石心。谁知余不寐，为尔夜沉吟。
四弟读书曹塘枕上有怀·其二
作者：施闰章
朝代：明
体裁：五言律诗

汝婚将抱子，吾意且成人。骨肉今皆远，诗书好独亲。窗明松际月，花竞水边春。祖德孙枝在，相期慎此身。
四月八日
作者：施闰章
朝代：明
体裁：五言律诗

旧传浴佛日，数过憩招提。风俗青精饭，行吟白接䍦。野花随径满，溪树与云齐。何事违初服，家山废杖藜。
四月八日恭和益都相国万柳堂及放生池元韵·其一
作者：施闰章
朝代：明
体裁：七言律诗

池上吹来杨柳风，好花犹剩数枝红。崖禽故绕芳丛乱，水树初含暖日融。浴佛会邀銮禁客，寻山人是鹿裘翁。香厨共试青精饭，缓辔追随野兴同。
四月八日恭和益都相国万柳堂及放生池元韵·其二
作者：施闰章
朝代：明
体裁：七言律诗

烂熳频过花信风，早霞晴射一溪红。閒思高论寻支遁，倦把清尊笑孔融。生计甘随抱犊子，道心久许放麑翁。乞归未遂行藏得，鱼鸟亲人濠濮同。
园居
作者：施闰章
朝代：明
体裁：古风

羁宦违素心，十年忆云壑。匪谓簿领烦，抱忧屡疾作。乞身翻见迕，园林成宿诺。清时适省官，偶遂归田乐。束身免颠踬，所得良不薄。春林雨泽丰，绿筠舒紫箨。未能躬陇亩，微勤肆花药。时时招友生，高论讨夙学。何以娱我怀，守真庶无怍。
园居校诗酬耦长数过有赠兼忆阮怀
作者：施闰章
朝代：明
体裁：五言律诗

比邻馀汝在，把卷数相寻。不是穷愁客，谁怜山水音。竹樽溪上绿，草阁雨中深。共忆尚书记，燕台正独吟。
园斋种树·其一
作者：施闰章
朝代：明
体裁：七言律诗

溪上小园春自花，主人久客今还家。药栏欹折全应补，草阁清阴不厌遮。杂蕊新移通径曲，高枝故放出檐斜。寻幽更拟桃源去，五柳先生未足誇。
园斋种树·其二
作者：施闰章
朝代：明
体裁：七言律诗

疏篱野色入山家，叠嶂春阴覆水涯。乍起白云飞绕槛，半枯老梅浓作花。人间醉歌许林壑，眼底屈伸看龙蛇。抱膝吾庐书满坐，临风莫问鬓将华。
国清寺
作者：施闰章
朝代：明
体裁：五言律诗

胜地从兹入，诸峰拱处尊。过桥松引客，到寺水当门。大业传灯远，寒山爨石存。泉声自饶舌，日夜向人论。
坐坛松下
作者：施闰章
朝代：明
体裁：五言律诗

幽兴不择地，坐来亭午凉。微飔人语寂，斜照阁阴长。白昼传笙鹤，清秋散雪霜。去天惟尺五，徙倚问苍苍。
坐官阁梅花下
作者：施闰章
朝代：明
体裁：七言绝句

高斋吏散即花前，坐久还移竹榻眠。珍重残枝休笑我，重看烂熳是明年。
坐独树轩
作者：施闰章
朝代：明
体裁：五言律诗

客散酣歌后，秋清摇落时。五湖情汗漫，独树影支离。剪伐人难到，风霜老不辞。鹊巢须着稳，莫占最高枝。
坠楼篇为毛明府女咏
作者：施闰章
朝代：明
体裁：古风

黄鹄歌慷慨，千春为辛酸。苦节诚不易，捐躯良独难。倬彼婉娈女，皎若青琅玕。濯濯露下柳，郁郁霜中兰。结缡未盈旬，失侣悲孤鸾。矢心殉同穴，涕泪双汍澜。日夜姆防卫，强活非所安。藿食长呜咽，常怜地下单。举身如落叶，自掷层楼端。其下皆石墄，碎璧理无完。呜呼百灵护，形体无摧残。陨绝久复苏，魂返伤肺肝。死去侬计得，生存惨不欢。白石尚可烂，东流何当还。嗟此桃李华，抗言凌岁寒。
城上乌
作者：施闰章
朝代：明
体裁：乐府曲辞

城上乌，有巢不栖中夜呼。自言城南贼兵至，杀人如山乌得哺。乌得哺，且掩口。城头多健儿，弓箭各在手。弯弓射乌折双翼，转眼乌死蚁得食。
城南庄观获
作者：施闰章
朝代：明
体裁：七言律诗

迹系江城野兴长，南邻曲坞接山庄。摊书棚就青松坐，隔水园开早栗香。独客村厨惜鸡黍，斜晖丘陇散牛羊。遥怜楚粤军麾满，几处田畴战后荒。
塔山招储亦士
作者：施闰章
朝代：明
体裁：五言律诗

于越同为客，十年此会稀。旅愁随月满，乡梦逐云归。海国干戈遍，江皋鸿雁飞。倚楼应共酌，幽赏忍相违。
塔影园寻顾云美不值
作者：施闰章
朝代：明
体裁：七言绝句

大好池亭傍草堂，依稀塔影在中央。扁舟相就不相见，莲叶风多吹客裳。